text:
«O sin furlans di lenghe furlane, che a son convints di fâ part de nazion furlane. Che al è come dî che o sin un popul, une etnie, une nazion, che dopo tancj parons, che a àn balinât di chestis bandis dilunc i secui, cumò di cent agns indaûr o sin cjapâts dentri tal tramai dal Stât talian».
(Pre Toni Beline, sul so prin editoriâl de “La Patrie dal Friûl”, Dicembar 1978)
IL PRIN NUMAR
Ai 24 di Fevrâr dal 1946 al vignive fûr il prin numar de PATRIE DAL FRIÛL, “sfuei setemanâl indipendent”. L’articul di fonde al jere “I furlans e l’autonomie”, par dî che plui atuâl di cussì si mûr. Al costave, pai letôrs, 10 francs. Ma par Felix Marchi e pe sô femine Marie Del Fabro, che lu vevin pensât, imbastît e parturît – cul contribût di fonde di pre Bepo Marchet – al jere il presit di une vite. Intervistât di pre Toni Beline intal 1983, Felix Marchi al sierave chel biel dialic cussì: «O vin viodût che la lum no si è mai distudade. Daûr di nô o sês vualtris e daûr di vualtris ant sarà di altris, parcè che la libertât e fâs part de vite e fin che ant sarà vite, ant sarà simpri cualchidun che si bat pe libertât dal Friûl».


c: text/html

text: “Preseât Sorestant, juste almancul cun chestis dôs riis, no dibant par furlan, consegnadis li dal Protocol dal Comun, chês fradaiis culì a tratin di fâ un fregul di memorie di un citadin udinês meritori nassût come vuê cent e cincuante agns indaûr vâl a dî Achil Telin (Achille Tellini, 1866 – 1938): ‘sienziât, campion di Furlanetât, profet dal resuriment del Friûl e de Patrie Ladine’ al è scrit difûr de sô cjase in Spelevilan ven a stâi Vie Canciani in borc di Marcjât Gnûf. Po ben ca si ricuardilu in particolâr che al è stât un dai prins e dai miôr che si vedin spindût, di une bande, par tirâ sù une cussience di lenghe e di nazion distintis de Furlanie e de Ladine in gjenar e, di chê altre, par meti dongje gjernaziis e popui de Europe e dal mont midiant dal lengaç neutrâl dal Esperanto. Locâl e globâl, in sumis: un spieli – mutatis mutandis – ancje pal dì di vuê! Che Diu lu vedi in glorie e Udin in memorie!”. Con una breve lettera integralmente in lingua friulana a firma del loro presidente prof. Alberto Travain, indirizzata al Sindaco di Udine, prof. Furio Honsell, giovedì 25 febbraio 2016, il Movimento Civico Culturale Alpino-Adriatico “Fogolâr Civic” e il Circolo Universitario Friulano “Academie dal Friûl” hanno ricordato, nel 150° della nascita, l’importante figura dello studioso udinese Achille Tellini, eminente promotore, da un lato, della peculiare identità linguistico-nazionale ladino-friulana e, dall’altro, convinto esperantista e cosmopolita, fautore delle più armoniose relazioni tra persone e popoli.

robotstxt: allowed

filter: keep


text: Daûr de prime jessude a Cividât di chê cierte lôr iniziative, che e à vût sucesson che mai, il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, sot dal prof. Alberto Travain, a àn tornât a puartâ ancje a Udin il beromai lôr tradizionâl “Carnevâl Civic Studentesc”, dimostrazion di scuele par inzornâ il ricuart de “Joibe Grasse” o “Crudel Zobia Grassa” furlane dal 1511 vâl a dî il prin grant ribalton di popul de storie europeane moderne. A àn fat un tant tal so aniversari, ai 27 di Fevrâr 2014, juste Joibe Grasse compagn di chê volte. In memorie di chel grant riviel cuintri dal sioram, te Sale dal Popul di Palaç Daronc classis de rame turistiche dal locâl Istitût Statâl di Istruzion Superiôr “Bonaldo Stringher” i àn metût su pal cjâf al sindic Honsell un cjapielat contadin e i àn dât un baston di comant par significâ la sovranitât popolâr, che cun chel po, te cerimonie, il sorestant al à sdrumât jù un torat alegoric, imbastît di un innomenât pitôr e senografist di Udin, il prof. Michele Galliussi, torat intestât a la indiference, batiade di mari dai mâi de Umanitât. Po, simpri chei students, cui professôrs Michele Galliussi, Isabella di Montegnacco e Fabiola Di Lenarda a àn memoreât alì dal storic Poç di Sant Zuan, in plaçute dai Pups (Vie Stringher), lis origjinis furlanis de famose liende di Romeu e Juliete, nassude dal grim propit di chê “Joibe Grasse” tremende, un tant cun leture di bocons des oparis di Luigi da Porto e di William Shakespeare. Tra lis delegazions presintis a jerin sigûr indevant chês dal Club Unesco di Udin, dal Istitût nazionâl talian dal Galon Turchin, de Pro Loco citadine dal Borc dal Soreli di Udin Disore e de Fradaie dal Crist chê dal puest. In rie pe ocasion lis insegnis dai cinc “cuintîrs” dal Fogolâr Civic, puartadis dai banderârs di sezion gjeom. Sergio Bertini, siore Jole Deana, sâr Sergio Dorigo, tenôr Gianfranco Savorgnan e siore Elvia Tosolini, e in plui la bandiere storiche aquileiese tignude dal vessilîr movimentâl sâr Gianfranco Passone.


text:
Johan August Strindberg
Johan August Strindberg (Stocolm, ai 22 di Zenâr dal 1849 – ai 14 di Mai dal 1912) al è stât un scritôr e dramaturc svedês.
Pe grandece e pe rilevance de produzion (che e cuvierç in pratiche ducj i gjenars leteraris e e je racuelte in cirche 50 volums, e si zontin 22 di corispondencis), il so non si met a pâr il norvegjês Henrik Ibsen te spice de tradizion leterarie scandinave e al cjape par ricognossiment unanim un puest tra i plui grancj artiscj e leterâts dal mont.
La vite di Strindberg e je stade incuiete, intiessude di esperiencis complessis e sieltis radicâls e contraditoriis, a voltis indreçade tal stes moment a plui dissiplinis nancje simpri leadis ae figure uficialmentri leterarie dal autôr: sculture, piture e fotografie, chimiche, alchimie, teosofie. Sintoms di une roture intime dal propri anim, cu la dimension convenzionâl dal timp e dal vivi, elements che si contaminin un cun chel altri intal at creatîf e fondamentâi pe sô interpretazion.
Al è stât il destinatari di un dai biliets de matetât di Friedrich Nietzsche.


text:
Toponims dal Friûl
L’Oservatori de Lenghe Furlane (OLF) tal 2002 al à butât fûr une liste dai toponims in lenghe furlane in grafie uficiâl, notant sei la forme in furlan comun che chê in variant locâl.
La liste e je stade metude adun da une comission che e veve dentri: Francesco Micelli e Donato Toffoli pal OLF, Enos Costantini e Franco Finco nomenâts de Societât Filologjiche Furlane, Sergio Fantini e Paolo Roseano nomenâts de Clape di Culture "Patrie dal Friûl".
Teritori studiât[cambie | modifiche il codiç]
La liste e fâs riferiment al teritori delimitât dai Decrets dal President de Zonte Regjonâl n.0412/Pres. dal 13.11.1996 e n.0160/Pres. dal 20.5.1999.
No son cjapadis dentri lis altris localitâts dulà che si fevele par furlan. No je cjapade dentri la microtoponomastiche.
Criteris doprâts[cambie | modifiche il codiç]
La comission e à decidût di tignîsi il plui pussibil dongje ae forme locâl ancje tal proferî la forme standard (es.: Alture = Ulturis e no Alturis), ancje parcè che in cierts câs si rive a sclarî formis che par talian si puedin confondi (es.: Gradisca e ven scrite in standard Gardiscje = Gradisca d'Isonzo, Grediscje = Gradisca di Sedegliano, Gradiscje = Gradisca di Spilimbergo). In cualchi câs, li che al pues jessi cualchi dubi su dulà che al cole l'acent, si à metût jenfri parentesis cuadris la silabe toniche.
Tal câs dai idronims, stant che cualchi volte lis denominazions locâls a variin dilunc il cors de aghe e a son tantis, si à preferît di no metilis par no infolcjâ masse la tabele di indicazions. Il digram cj al vâl ancje pai toponims dulà che localmentri la prepalatâl e devente palatâl; il s al vâl ancje pai toponims dulà che localmentri la fricade e devente in cierts câs palatâl. E je une semplificazion de scriture che e lasse libertât di pronunzie. In cualchi toponim di clare divignince slovene, es. Russiz, si à decidût di mantignî il z finâl.


text:
La diversitât linguistiche e je un valôr, un dirit e une oportunitât pe Europe e lis cundizions de garanzie dai dirits linguistics e de tutele des minorancis a son il spieli de situazion gjenerâl dal procès di integrazion continentâl e des istituzions europeanis. Lu àn tornât a marcâ cun determinazion i rapresentants di sù par jù centecincuante associazions, istituzions e altris entitâts espression di cuarantecinc comunitâts minorizadis presintis in vincjecuatri stâts che a fasin part de ELEN (European Language Equality Network – Rêt Europeane pe Avualiance des Lenghis), che si àn dât dongje ai 10 e ai 11 di Novembar a Valencia pe assemblee gjenerâl di chê organizazion.
L’incuintri si à davuelt tal Retorât de Universitât e tal centri Octubre, che e je la cjase de organizazion Acció Cultural del País Valencià (ACPV), e al è stât siôr di contignûts. La atenzion e je stade pontade su diviersis cusitions, a tacâ de situazion in Catalogne. Cun di fat, cualchi ore prime che il centri di Barcelone al tornàs a jemplâsi di int (almancul 750mil di lôr), in place par protestâ cuintri de detenzion «preventive» di vot components dal guvier catalan – il vicepresident Oriol Junqueras e i ministris Raül Romeva, Joaquim Forn, Dolors Bassa, Carles Mundó, Jordi Turull, Josep Rull and Meritxel Borràs – e dai «doi Jordis», ven a dî i leaders de Assemblea Nacional Catalana (ANC), Jordi Sánchez, e di Ómnium Cultural, Jordi Cuixart, ancje la assemblee gjenerâl de ELEN si à esprimude sul argoment.
In particolâr a son stadis presentadis dôs risoluzions. La prime, fate indenant de organizazion catalane Plataforma per la Llengua, e domande la liberazion dai presonîrs e l’intervent de Union Europeane (UE) par che e vegni metude adun une inchieste imparziâl e autorevule in stât di fâ clarece su lis violencis che a son stadis te zornade dal Prin di Otubar stât e di fâ justizie cuintri des violazions dai dirits dal om metudis in vore de bande dal Stât spagnûl. La seconde, sometude de bande dai «parons di cjase» de ACPV, e fâs indenant chê stesse domande di liberazion dai presonîrs dongje dal invît pe vierzidure di un dialic tra il guvier spagnûl e chel catalan. Dutis dôs a son stadis fatis buinis ae unanimitât e mandadis aes istituzions de UE e al guvier di Madrid.
La assemblee e à fat bogns ancje altris documents, a tacâ di chel proponût de galiziane A Mesa pola Normalización Lingüística in cont dal inviament concret de bande dal guvier e dal parlament de Galizie de iniziative legjislative di iniziative popolâr a pro de garanzie dai dirits linguistics in cjamp socioeconomic che e je stade presentade cun passe 28mil firmis ma che pal moment e je ancjemò ferme.
Vie pai doi dîs di incuintri si à fevelât ancje de Cjarte europeane des lenghis regjonâls o minoritariis e dal fat che il Stât talian, dopo vêle firmade disesiet agns indaûr, nol à ancjemò rivât adore a ratificâle, e dal Babel Film Festival, la rassegne dedicade ae diversitât linguistiche te produzion audiovisive inmaneade in Sardegne che e je partner di Suns Europe. Tra i tancj temis frontâts a jerin ancje chel dai efiets dal Brexit su lis lenghis celtichis dal Ream Unît, cuntun voli particolâr pal galês, e chel dal rapuart tra lenghis minorizadis e tecnologjiis, cu la presentazion dal Digital Language Diversity Project.
La rêt ELEN, che e je stade metude adun tal 2011 cjapant sù la ereditât dal Ufici european pes lenghis mancul dopradis (EBLUL), e je ricognossude tant che interlocutôr de bande dal Parlament European, dal Consei de Europe, de ONU e de UNESCO. ❚
di Marco Stolfo


text:
Tal inovâl dai cent agns de sô nassite, Friuli Doc al celebre Pier Paolo Pasolini cun “Di chesta tiara lontana“: un spetacul che al ricuarde la sô persone e in particolâr i scrits par furlan.
Si trate di une leture seniche cun musiche e dissens dal vîf su la poetiche dal scritôr, regjist e poete, dilunc dai siei agns furlans, che si fasarà joibe ai 8 di Setembar dal 2022, aes 21.00, te cort di Palç Morpurgo a Udin, propit te prime serade di Friuli Doc.
La produzion dal Teatro della Sete, finanziade de ARLeF e promovude pe ocasion in colaborazion cul Comun di Udin, e menarà il public a esplorâ il rapuart di Pasolini cun chê lenghe mari sintude a movisi tal aiar, tra lis viis dal paîs de mari, e che tra lis sôs mans e devente poesie.
Sul palc, lis vôs di Caterina Di Fant e Valentina Rivelli a saran compagnadis de musiche dal vîf ideade pe ocasion di Giorgio Parisi e dai dissens, ancje chei dal vîf, di Serena Giacchetta.
E sarà une serade là che poesiis in marilenghe, prose, letaris e testemoneancis, musiche e imagjins si incrosaran par mostrâ atmosferis e paisaçs “di cheste tiere lontane”, cemût che le clamave il poete. La tiere là che si lassave lâ intant des sôs Istâts di vacance, rivant di zovenut a Cjasarse, cul tren. La tiere che i à dât il bon acet tant che abitant e dilunc de vuere lu à menât a scuvierzi “un paîs pierdût jenfri roiis e vîts”, là che al è lât a stâ, cun pôcs contadins tal dulintor, dant vite al progjet de Academiuta di lenga furlana.
Il spetacul al marche la anime furlane e passionade di Pasolini e temis di fonde de sô esperience leterarie in Friûl. O cognossarìn l’incjant dal zovin poete e la delusion dal autôr inte sô maturitât, ma ancje il Pasolini fradi, fi e artist, compagnant la atenzion dal public di Friuli Doc suntun altri furlan innomenât, dopo de esperience positive dal an passât, cuant che il Teatro della Sete al à savût descrivi cuntun bon trat Carlo Sgorlon.


text:
“Ce che ju neštis vecjus ei ši son tramandâts a bocjo da pari a fîs, o da von a nevuots cumò nol è âti pušibil meti in pratico. Nomo cul meti in šcrit ce che luor ei contavo, a ši po fâ in maniêro che dut a nol leti pierdût. Parcè che ju vons cumò nišun al à timp di šcoltâju âti, ju gjenituors ei àn la televišion che, fôr dal lavour, e jur tol dut il timp e parcè no, ancje la voio di ocupâši dal timp passât (…)”
◆ Pieri Pinçan (o Di Vau) i vûl ben al so paîs, cul so tor dut colorât che si lu viôt ben ancje di lontan, un dai tancj paîs de Cjargne (ma, magari cussì no, aromai ancje di tantis altris bandis dal Friûl) che a son daûr a disvuedâsi: intal 2000 i residents a jerin sîs e il plui zovin al veve 63 agns. Si puedie lassâ lâ in dismentie dute la storie di un paîs? Pieri nol podeve acetâ. E si à tiradis sù lis maniis par meti adun chest libri di passe 220 pagjinis, dut scrit inte variante furlane dal Cjanâl di Guart e finanziât di une famee di Viterbo che ca sù e à une cjase e che si considere gjivianote tant che i gjivianots autoctons.
◆ Un lavoron di ricercje, chel di Pieri: la storie dal paîs fin des origjins (il prin document al è dal 1322), la glesie (e il non di ducj i predis dal 1764 fin al 2000), la scuele, la latarie turnarie, il cimitieri, la toponomastiche, lis cjasis, lis vueris (cui nons dai muarts), il bosc cun dutis lis barufis pai confins e cu la istituzion dal consorzi dal 1869, la maine, la canoniche, il grup corâl (cui nons dai mestris), la religjon, lis tradizions, lis fiestis e v.i. Une piçule racuelte di poesiis dedicadis a Gjiviane e po la part salacor plui straordenarie, vâl a dî l’arbul gjenealogjic di ducj i abitants dal paîs, famee par famee, tacant dal 1774. E cussì, o vignìn a savê cualis che a jerin lis fameis plui antighis, ce cognons che a vevin, ce sorenons (un plui biel di chel altri: Piel, Sissulo, Rincjin, Tololò, Cjastigno, Bissodio, Sbrego, Tiribiri, Vuali Vert…) e cuâi che a jerin i nons plui frecuents. Infin, une tabele des fameis di Gjiviane dal 1800 al 1900, e po dal 1930 al 2000. E no si pues tasê dai sedis dissens fats dal autôr e des cinc fotografiis di epoche. Ducj i gjivianots sparniçâts ator pal mont a scuegnin dîi un graciis grandonon a cheste perle di libri. ❚
Pieri Pinçan, “Gjviano di uno vôlto”, Tumieç, 2000Laurin Zuan Nardin
“Ce che ju neštis vecjus ei ši son tramandâts a bocjo da pari a fîs, o da von a nevuots cumò nol è âti pušibil meti in pratico. Nomo cul meti in šcrit ce che luor ei contavo, a ši po fâ in maniêro che dut a nol leti pierdût. Parcè che ju vons cumò nišun al à timp di šcoltâju âti, ju gjenituors ei àn la televišion che, fôr dal lavour, e jur tol dut il timp e parcè no, ancje la voio di ocupâši dal timp passât (…)”


text:
Andreas Hofer
Andreas Hofer (22 di Novembar dal 1767 - 20 di Fevrâr dal 1810) al fo un ustîr e patriot tirolês; al fo il leader de rivolte cuintri lis fuarcis di Napoleon Bonaparte.
Andreas Hofer al nas intal 1767 inte citadine dal Tirol dal Sud Sankt Leonhard in Passeier, vuê in Italie. Il pari al veve une ostarie, il Sandwirt, e Andreas al eredite la ativitât. Al comprave e vendeve vin e cjavai inte Italie dal Nord e al impare cussì ancje il talian. Al spose Anna Ladurner e intal 1791 al ven elezût intal Landtag tirolês.
Inte vuere de Tierce Coalizion cuintri la France al divente un tiradôr sielt e po cjapitani de milizie. Cul tratât di Pressburg dal 1805, il Tirol al ven cedût de Austrie ae Baviere e Hofer al devente un esponent dal moviment anti-bavarês. Intal Zenâr dal 1809, al è inte delegazion che e va a Viene par domandâ al Imperadôr Francesc II di Austrie di sostignî une pussibil rivolte. L'imperadôr al da lis sôs assicurazions e la delegazion e torne cjase.
Hofer al scomence alore a prontâ in segret une insurezion, lant ator pai vilaçs e tignint conseis di vuere tes ostariis. Si conte che al jere cussì spes in moviment che i siei messaçs a jerin firmâts come "Andreas Hofer, di dulà ch'o soi" e lis letaris par lui come indiriç a vevin "dulà che al pues jessi". Intal stes moment altris cjâfs a organizavin lis lôr fuarcis intes Alps. Hofer al deventà il comandant di une milizie de so valade, la Passeiertal.
Inizi de rivolte[cambie | modifiche il codiç]
La rivolte tirolês e scomence ai 9 di Avrîl dal 1809. La gnot prime i organizadôrs a vevin tirât intal flum Inn sacs di seadure come segnâl; i sacs lant jù viers Innsbruck e la val dal Inn a forin viodudis dai ribei intai vilaçs, che in pôc timp a scliçarin i piçui avampuescj bavarês e cjaparin ancje di sorprese une colone di fantarie francese che e passave di lì.
Ai 11 di Avrîl la milizie tirolês e batè lis fuarcis bavaresis a Sterzing e prime di misdì Innsbruck e fo ocupade. La gnot dopo i francês e i bavarês provarin a tornâ a cjapâ la citât ma a forin batûts e si rinderin te matine dai 13. Hofer e i siei aleâts a larin vierç sud, mirant a Bolzan e Trent.
Napoleon però al batè lis fuarcis austriachis guidadis dal Arciduche Carli; dutis lis trupis austriachis si ritirarin dal Tirol e Hofer al scugnè lâ sui monts; i bavarês a tornarin a ocupâ Innsbruck ai 19 di Mai, ma pene che i francês a lerin vie, la rivolte tornà a impiâsi.
Hofer al cjape il comant[cambie | modifiche il codiç]
Hofer al deventà il comandant efetîf dai ribei tirolês, cul sostegn di altris personaçs impuartants come Josef Speckbacher e pre Joachim Haspinger. Al veve cun lui un esercit di cirche 20.000 tirolês, plui uns centenâr di soldâts austriacs che si jerin unîts dopo dal ritîr dal esercit austriac dal Tirol.
A Iselberg, ai 25 di Mai e po ai 29 di Mai, lis trupis di Hofer a baterin di gnûf i bavarês e ju pararin fûr dal paîs. Ai 30 di Mai a tornarin a jentrâ a Innsbruck.
Ai 29 di Mai Hofer al ricêf une letare dal imperadôr che al prometeve che nol varès mai firmât un tratât di pâs che lu obligas a dâ vie il Tirol. L'imperadôr al mande ancje un intendent par guviernâ la regjon e Andreas Hofer al pues tornâ a cjase.
Inte bataie di Wagram ai 6 di Lui Napoleon al bat ancjemò lis trupis austriachis e cul armistizi di Znam firmât ai 12 di Lui il Tirol al torne ai bavarês. Napoleon al mande 40.000 oms tra francês e bavarês par ocupâ la regjon e tornâ a cjapâ Innsbruck.
Cun pocje esitazion, Hofer al torne a combati e i francês a metin une taie su di lui. Ai 13-14 di Avost, i siei oms a batin i francês guidâts dal maressial Lefebvre dopo une bataie di 12 oris sul Bergisel e tornin a Innsbruck.
Hofer si declare Comandant Imperiâl dal Tirol in assence dal governant e par doi mês al controle la regjon dal palaç de Hofburg tal non dal Imperadôr de Austrie. Al proclame gnovis leçs e tassis e al conie lis sôs monedis; al mande ancje doi oms in Grande Bretagne a domandâ jutori. Ai 29 di Setembar al ricêf une medaie dal imperadôr e une gnove promesse che l'Austrie no bandonarà il Tirol.
Ma lis sperancis di Hofer a son ancjemò tradidis ai 14 di Otubar cuant che cul Tratât di Schönbrunn il Tirol al ven di gnûf dât ae Baviere. Lis trupis francesis e bavaris a avanzin ancjemò e Hofer si ritire sui monts, bandonant po lis armis ai 8 di Novembar, daûr de promesse di une amnistie; Hofer al torne te so val e te so ostarie.
Tentatîf finâl e cature[cambie | modifiche il codiç]
Ai 12 di Novebar, Hofer al ricêf di provocadôrs fals rapuarts su vitoriis austriachis, e duncje al prove di gnûf a tirâ dongje trupis ai 15 di Novembar; i risultâts a son però scjars e i francês lu batin: i siei vice comandants si arindin e i domandin di scjampâ sui monts, ma Hofer al continue a dî che il so puest al è tal mieç de so int.
Hofer si plate intun ripâr tai monts de Passeiertal e i francês a anunciin une ricompense di 1500 florins pal so cjâf. Il so vicin Franz Raffl lu tradìs e al dîs a lis autoritâts il puest dulà che si plate. Hofer al ven cjapât des trupis talian ai 19 di Zenâr dal 1810 e mandât a Mantue in cjadenis par presentâsi di front de cort marziâl. Raffl al murarà puar in Baviere 20 agns dopo.
Cort marziâl e esecuzion[cambie | modifiche il codiç]
I uficiâi responsabii de cort marziâl no jerin dacuardi su la sentence, ancje pe grande dignitât tignude dal tirolês, fin cuant che al rivà un messaç di Milan. Chest messaç pâr che al fos dal Vicere, che al trasmeteve i ordins di Napoleon di "dâi un procès just e po sparâi" (Plui in là, Napoleon al disarà al Princip Metternich che Hofer al jere stât condanât a muart cuintri de sô volontât).
Hofer nol domande la grazie, ma dome di evitâ di dâ altris soferencis ae so famee; si presente ai 20 di Fevrâr dal 1820, aes 11, devant dal ploton di esecuzion, tignint in man un crucifìs cuntun maç di rosis. Al refude la bende e al è lui a dâ il comant di sparâ, parcè che l'uficiâl di comant al esitave a dâ l'ordin.
Hofer al diventà un martar in Gjermanie e Austrie e un esempli de lote cuintri dal podê di Napoleon.
Ereditât e monuments[cambie | modifiche il codiç]
Intal 1823, i rescj di Hofer a forin movûts di Mantue a Innsbruck, e intal 1834 la so tombe e fo decorade cuntune statue di marmul. Intal 1818 l'imperadôr austriac al de un titul nobiliâr ae so famee. Une statue di bronç e fo metude sul Bergisel, a Innsbruck, intal 1893, e une grande piture cui moments dal so arest e je picjade tal palaç di Marie Taresie, simpri a Innsbruck. Ogni an a Meran e je une rapresentazion teatrâl al viert su la so figure.


text:
la SAPIENCE e i siei conseis
Infelicitât dal adulteri
5 1 Fî gno, sta atent a la mê sapience,
slungje la tô orele al gno insegnament,
2 par tignî cont dai conseis ch’a vàlin
e par che i tiei lavris a tegnin cont dal savê.
3 I lavris de foreste a spissùlin mîl,
plui mossit dal vueli al è il cîl de sô bocje,
4 ma la sô fin e je mareose tanche l’arsinç,
uçade tanche une spade ch’e tae di dôs bandis.
5 I siei pîs a van jù viers de muart,
i siei pas a mènin in chel altri mont;
6 no splane lafè il troi de vite,
lis sôs stradis a clòpin e jê no lu sa.
7 Cumò mo scoltimi, fi gno,
no sta slontanâti des peraulis de mê bocje.
8 Ten lontans di jê i tiei pas,
no sta sdongjâti de puarte de sô cjase.
9 Par no dâur a di chei altris il to sflandôr,
i tiei agns a oms cence remission;
10 par no ch’a gjòldin chei altris de tô vigorie,
i tiei vuadagns no ledin te cjase di un forest,
11 cussì che tal ultim ti tocj di rugnâ,
cuanche si saran consumâts il to cuarp e la tô cjâr.
12 In chê volte tu disarâs: “Puar mai me,
ch’o ài vude in asse la regule,
il gno cûr al à spreseade la cridade;
13 no ài scoltade gran la vôs dai miei mestris,
a di chei che mi insegnavin no ài tindude la orele.
14 Ancjemò un pôc e o sares te colme dal marum
framieç de semblee e de comunitât!”.
Felicitât di un amôr coniugâl cast
15 Bêf l’aghe de tô poce,
i spissui dal to poç.
16 Che no scòrin furvie lis tôs risultivis,
ni su lis placis i tiei rujuz.
17 Ch’a sedin dome par te,
no pai foresc’ in frae cun te.
18 Benedete sedie la tô nassint!
Che tu puedis cjatâ la gjonde te femine de tô zoventût,
19 cerve plasint e gazele gjoldibil.
I siei pets che ti incjòchin in ogni timp,
che tu sedis simpri cjapât dal so amôr.
20 Parcè mo, fi gno, varessistu di lassâti tirâ di un’altre,
di tignî strente al pet un’altre femine?
Pensâ ai judissis di Diu
21 Denant dai vôi dal Signôr lis stradis dal om,
duc’ i siei trois lui ju ten di voli.
22 Lis sôs colpis a tegnin presonîr il trist,
des cuardis dai siei pecjâts al è cjapât.
23 Al murarà parcè che nol à vude regule,
si pierdarà pal disordin de sô matetât.


text:
Midiant de storie dai cognons furlans, si fâs ancje la storie dal nestri Friûl. E se Brad Pitt al fos furlan? “Mario Bros” isal un videozûc o un siôr di Udin? E sta a viodi che l’om che al cor plui svelt al è di Zui e une innomenade cjantante americane di Lusevare… (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BOLT
Forsit di bôlt (om grues). Si cjatilu a Zui. Sec XVI Michiel del Bolt a Porpetto; 1718 heredi D.no Bortolomio Bolt, debitori della Fraterna di S.ta Maria della Neve di Pontebba Veneta; 1782 Bernardo Giuseppe Bolt q. Bortolo notaio da Pontebba; 1729 D.no Bortolomio Bolt di Pontebba Veneta
BROS
Forme contrate di Ambrôs (Ambrogio). Tal 1550, a Cjassà, Josefo fiolo di Simon Bros di Giasà. 1554 lac °de Bros de Orgnian a Udine; 1553 Zuan de Bros de Villalta, fittuale Coo. della Torre; 1705 m.° Pietro Bros q. Giobatta murero di Palma – aggiusta l’organo – opera di marangon – fa un “fogher” – lire 1.10; 1787 Leonardo Bros in Vicinia del Comun di Manzenello. Cognon di Udin.
CHER
Cognon di Lusevare. Une ipotesi e je che al vegni dal sloven “krt” (farc), stant che dispès i dialets slovens di Resie e des vals de Tor a tain lis consonantis finâls. 1627, 10 nov. Don Gregorio Cher era pievano nella Carniola Superiore; 1715, 14 ott. Ser Gio Batta Cher q. Biasio da Lusevera servo del co: Bartol. Frangipani canon. Udine; 1749 Antonio di Pietro q. Marino q. Dom. Sinicco da Lusevera sposa Marina Cher.
PITT
Cualchidun al insist a crodi che al sedi di origjin inglese, altris a pensin che al sedi une contrazion dal non Agàpit (Agapito), ma une buine teorie e je che al sedi une forme cjarinative dal non Pieri che e à dât i nons Pit e Pitu. 1219 Petrus de Faganea filius q. Amici noti dicti Pitonus; 1286 Petrus Pita a Gemona; Petrus ditto Pitta a Gemona; 1365 Petrus dicto Pituel a Treppo; 1451 Petrus olim Pithie a Predemano; 1535 Petrus q. Joannis Pit de Cercivento superiore; E Pit al jere un non di persone in Friûl, no in Ingletiere: 1393 iuxta pittum de Lovarya. O podìn pensâ che al vegni fûr di une forme todescje dal non Pietro.Pitt al è un non tipic di Çurçuvint: 1394 Antonio filio qm Pytti de Cercivento; 1498 Giovanni Pit q. Pietro Pit da Cercivento.
Apontaments / La Patrie dal Friûl e presente il libri di Diego NavarriaRedazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin“ Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis di Aquilee. A intervegnin: Piero Mauro […] lei di plui +
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +


text:
Si clamin Malpepate lis vincidoris de Palme d’Aur 2011. Fedina, Giuly, Tizzy e Clelia a son lis miôr vôs di feminis de cjançon furlane premiadis tal concors organizât de citât stelade. Cun lôr sul palc ancje três “forescj”, i boys de formazion: Maurizio Malduca, Luca Bertoni e Federico Pittino. Il grup, une vôre “speziât”, come che al dîs il non – costituît des primis silabis dai lôr cognons: Malduca, Petris, Patrone e Tellini – al à convincût la jurie popolâr, tant di bati la triestine Marnit e Rebi Rivale di Udin, rivadis secondis in paritât. Il premi de critiche al è lât invezit ae zovine Giulia Daici. Speciâls ancje lis ospitis: la nestre Claudia Grimaz (cun dôs poesiis di Pierluigi Cappello) e la pop-star slovene Tinkara, che o vin intervistât ta cheste pagjine. Classifichis a part, la vere vincidore de serade e je stade la musiche feminine in marilenghe, grazie ae biele iniziative dal diretôr artistic Alberto Zeppieri e de associazion Numar Un, cul contribût dal Comun di Palme e de Provincie di Udin. Sperìn che il prossin an, o ‘nt sintarìn fevelâ un pôc di plui.
NATASCIA GARGANO
CULTURE – Palme d’Aur, vitorie des Malpepate............
Si clamin Malpepate lis vincidoris de Palme d’Aur 2011. Fedina, Giuly, Tizzy e Clelia a son lis miôr vôs di feminis de cjançon furlane premiadis tal concors organizât de citât stelade. Cun lôr sul palc ancje três “forescj”, i boys de formazion: Maurizio Malduca, Luca Bertoni e Federico Pittino. Il grup, une vôre “speziât”, come che al dîs il non – costituît des primis silabis dai lôr cognons: Malduca, Petris, Patrone e Tellini – al à convincût la jurie popolâr, tant di bati la triestine Marnit e Rebi Rivale di Udin, rivadis secondis in paritât. Il premi de critiche al è lât invezit ae zovine Giulia Daici. Speciâls ancje lis ospitis: la nestre Claudia Grimaz (cun dôs poesiis di Pierluigi Cappello) e la pop-star slovene Tinkara, che o vin intervistât ta cheste pagjine. Classifichis a part, la vere vincidore de serade e je stade la musiche feminine in marilenghe, grazie ae biele iniziative dal diretôr artistic Alberto Zeppieri e de associazion Numar Un, cul contribût dal Comun di Palme e de Provincie di Udin. Sperìn che il prossin an, o ‘nt sintarìn fevelâ un pôc di plui.


text:
In ocasion des celebrazions dal ventenâl de muart di Siro Angeli, tal 2011, inte plêf di Cesclans, e je cetant biele la testemoneance che Andrea Camilleri, pensait, al invie par letare a Marco Maria Tosolini e che e ven lete li, in presince di ducj. Al ricuardave moments di vite vivude insiemi a Rome, coleghis di lavôr tal Tierç program de Rai, e de esperience tant che regjist inte comedie di Angeli “Odore di terra” dal 1957. «Al è stât l’impegn teatrâl plui totalizant e plui entusiasmant de mê cariere». La biele letare e conte ancje di cetant che i plasevin lis sôs poesiis, chês in lenghe furlane che i domandave di lei. «Subit a mi, sicilian, mi deventave dal dut comprensibile». Une lenghe che il nestri poete, dramaturc e senegjatôr, al à doprade massime intes lirichis, plenis di une vitalitât essenziâl, intune ricercje assolude di forme e significât. Si cjatin soredut in “L’Âga dal Taiament” dal 1976 e in “Barba Zef e jò” dal 1981. Ma a ’nd è altris bielis ator, come inte targhe comemorative su la façade di cjase sô a Cesclans, o dilunc des stradutis dal paîs, intun itinerari dedicât che o us invidi, insiemi cuntune visite ae biblioteche, a lâ a viodi.
◆ No dome in chest Angeli al è furlan, cjargnel, e no dome di nassite. Il so teatri, soredut chel scomençât a 24 agns intant che al jere fûr di cjase, student ae Scuele Normâl Superiôr di Pise, al è di chenti. Al conte e al respire di chenti. E ancje chel dopo, passade la vuere che lui al à fate in servizi tant che uficiâl di complement in Russie, al à il gnerf dal Friûl.
Ambientazions, personaçs, situazions, tra storiis realistichis e introspezions psicologjichis daûr di une scriture mestre, sclete, essenziâl. Nuie di oleografic, edulcorât, folcloric, romantic. Pluitost il contrari. Atuâl, no tant lis storiis che a son in gjenar ambientadis tal timp de lôr scriture, e in chest câs tai agns dal fassisim e de Seconde vuere mondiâl, tra il Trente e il Cuarante dal Nûfcent. Soredut la capacitât di dissegnâ lis liendis esternis e internis dai fats e dai personaçs, il savê fâ jentrâ il spetatôr o il letôr inte mentalitât e dentri des ideis di ognidun su la sene, dentri di storiis che a van al concret: e je cheste une des fuarcis espressivis plui potentis che nus restin di lui.
◆ Siro Angeli, come che al scrîf Carlo Sgorlon inte presentazion dal volum dopli dedicât a dut il so teatri e publicât de Societât Filologjiche Furlane tal 1997, cu lis sôs oparis scomençadis cu la Trilogjie cjargnele (“La casa”, “Mio fratello il ciliegio” e “Dentro di noi”), al à fat in mût che «un mont scognossût ae leterature si mostri ae puarte de storie. Angeli, di chest pont di viste al è di viodi tant che Verga pe Sicilie o Delledda pe Sardegne».
◆ Siro Angeli pal Friûl, voltât par furlan, in graciis de prime produzion dal Teatri Stabil Furlan che al riadate in lenghe furlane il drame cjargnel presentât pe prime volte tal ’37, an di composizion de “La casa”, tal Teatri Sperimentâl di Florence cu la regjie di Giorgio Venturini. ❚
Il scritôr cjargnel intai pinsîrs di grancj leterâts. La impuartance di SiroAlessio Screm
In ocasion des celebrazions dal ventenâl de muart di Siro Angeli, tal 2011, inte plêf di Cesclans, e je cetant biele la testemoneance che Andrea Camilleri, pensait, al invie par letare a Marco Maria Tosolini e che e ven lete li, in presince di ducj. Al ricuardave moments di vite vivude insiemi a Rome, coleghis di lavôr tal Tierç program de Rai, e de esperience tant che regjist inte comedie di Angeli “Odore di terra” dal 1957. «Al è stât l’impegn teatrâl plui totalizant e plui entusiasmant de mê cariere». La biele letare e conte ancje di cetant che i plasevin lis sôs poesiis, chês in lenghe furlane che i domandave di lei. «Subit a mi, sicilian, mi deventave dal dut comprensibile». Une lenghe che il nestri poete, dramaturc e senegjatôr, al à doprade massime intes lirichis, plenis di une vitalitât essenziâl, intune ricercje assolude di forme e significât. Si cjatin soredut in “L’Âga dal Taiament” dal 1976 e in “Barba Zef e jò” dal 1981. Ma a ’nd è altris bielis ator, come inte targhe comemorative su la façade di cjase sô a Cesclans, o dilunc des stradutis dal paîs, intun itinerari dedicât che o us invidi, insiemi cuntune visite ae biblioteche, a lâ a viodi.


text:
Par secui Aquilee e je stade il puart plui a setentrioon di dut il Mediterai: la puarte di jentrade di marcjanziis, art e ideis che a vegnin di Nord Afriche e Medi Orient.
In ocasion dai 2.200 agns de sô fondazion, par tornâ a percori lis “trasformazions” de citât, il museu de Ara Pacis di Rome al ospite la mostre “Aquilee 2.200”. Un percors tra i moments plui significatîfs in sens storic: de citât romane antighe, ae Aquilee bizantine e medievâl. E, dopo, il Patriarcjât e la Glesie aquileiese, fint a rivâ al periodi che la citât e je stade part dal imperi asburgjic e infin ai agns de prime vuere mondiâl.
Nassude de colaborazion tra la sorintendence capitoline, la fondazion Aquilee e il pôl museâl dal Friûl-Vignesie Julie, la mostre e met adun un trop di oparis impuartantonis di art romane che a vegnin dal museu archeologjic nazionâl – sicu la iconiche “Testa del Vento” in bronç – e plui o mancul trente calcs di reperts che a vegnin dal museu de civiltât romane e fats intal 1938 in ocasion de mostre augustee de romanitât, cuant che Aquilee e jere la citât plui rapresentade insiemi cun Pompei e Ostie.
A acompagnâ la visite ancje cincuante fotografiis splendidis fatis 40 agns indaûr dal mestri Eli Ciol, cumò o esibidis al MAMM di Mosche e un filmât sui prins doi milenis di Aquilee fat di 3D Produzioni cul apuart di materiâi dal Istitût Luce.
Un percors che al sotlinee il rapuart fondamentâl Aquilee-Rome e la capacitât straordenarie di palingjenesi di une citât, resuride plui voltis dopo invasions, dispueaments, vueris e taramots. Cun une sô esistence che e à vût un significât no dome militâr, politic e economic, ma ancje culturâl e ideâl intal bacin dal Mediterani e intal rapuart tra Orient e Ocident. ❚
Floriana Bulfon


text:
Zardin
Un zardin al è un teren, par solit al esterni, tignût par polsâsi, par bielece o par coltivazion di plantis e altris formis naturâls; al pues includi sei materiâls naturâi, sei robis fatis dal om. La forme plui comun e je che dal zardin residenziâl. Inte tradizion ocidentâl, i zardin a son basâts cuasi simpri su lis plantis, cuant che in orient a son altris gjenars di zardins (par esempli i zardins zen) che a doprin pocjis o ancje nissune plante. I zardins pe produzion di gjenars alimentârs (orts) a si distinguin da lis fatoriis parcè che a son plui piçui, plui curâts e parcè che a son tignûts par hobby plui che par fâ bêçs. Une altre forme di zardin e je chê dal zoo, o zardin zoologjic, dulà che i animâi a son metûts in ambients che riprodusin i lôr habitats naturâi.
La ativitât di tignî il zardin si clame zardinaç; cui ch'al fâs cheste ativitât al ven clamât zardinîr.


text:
#21 – Un don malandret La lûs ruane des boris de farie mi inlumine biel che o met il fol in vore. Par ogni sofletade, une lusorade signestre si pant tal ambient de farie e te mê muse barbude, prime di sfantâsi tal scûr de gnot. O sint un riduç trist, pervers, a dissegnâsi te mê muse biel che o [...]
Author: Gelo Stellato
#20 – Aiar “Alore vestu?” Eros no lu molave e aromai al jere clâr che une rispuste al veve di dâle. “Sì mo sì! O ven. O varai ben di dâ un sens a cheste robe…” Di cuant che un an prin il so amì lu veve strissinât a fâ il cors di sub, no i veve dât recuie e, [...]
#18 – Un lavôr come un altri Ve chi pront l’armamentari par doman buinore. I notabii judaics si son premurâs par ben di vê dut in ordin. No son nancje passâts di Pilato, tant a san che a decidi lis robis impuartantis a son lôr e no chel cocâl di governadôr. Jo, come fari o soi brâf, no dîs di [...]
#18 – Vibrazions Il miedi al fasè jentrâ la siore. E cjaminave planc, cu la lungje cotule nere che e tocjave par tiere. Il corset al faseve risaltâ une figure magre. E someave un pôc spauride, e veve di jessi la prime volte. Il cjapiel a alis largjis i faseve ombrene su la muse, che e jere blancje e patide. [...]
#17 – Catans intal cûr L’auto si rimpine sacodant su lis cjaradoriis che a foropin ce che al reste de strade. Insom de cleve, il cjamin dirocât al cimie a malistent, glotût inte dismentie de boscaie che e à cjapât il puest dal zardin. Il ciulâ dal puartonut scancarât al pant il bentornât a Catie, biel che si pronte a [...]
#16 – Erois Come ogni citât, ancje Roncee e veve i siei erois, simpri pronts a difindile, cun lis lôr armis galatichis. Eco alore che a vot di matine di une cualsisei domenie e jere scomençade la esercitazion. Un gran ton al veve dismot la citât. Dute la int si jere strucjade pe strade, par capî ce che al jere [...]
#15 – No dome di siums Cuant che gno nono Zuanin al jere tal jet parcè che al veve une brute malatie, mi à clamât par dîmi che mi dave in regâl l’armâr te sô cjamare. Un armâr dulà che cun i miei fradis o zuiavin da di piçui, malcuiets li dentri. Ma jo no savevi la storie di chest [...]
#14 – Diversitât di gjenar Mê none, nassude e muarte tal secul passât, si clamave Gjentile. Nomen homen, a disevin i latins, e jê, in efiet, e veve propit il non cun sè: e jere di bon caratar, simpri di buine lune e dal dut impegnade in cjase pal ben stâ de numerose famee; in pocjis peraulis, e jere une [...]
#13 – Il regâl dal babau Chel maladet di armaron di cocolâr al criche e al clope come par clamâmi tal scûr. A ciulin te gnot chei cancars e a sdrondenin chei plans di peç che mi pâr fin impussibil di sintîju dome jo. A son agns che o voi indevant a dî a mê mari che dentri al è [...]
#12 – Sgarabatul Il so leam cul mont al jere fûr dal vade, al veve une conession passive che i permeteve di percepî dome i stimui ator di se, ma no di interagjî cul ambient che lu circondave. Sin de nassite al soreviveve daûr di cheste bariere cence imprescj a puartade di man par esprimisi, fin che ai dîs agns [...]
#11 – Arme improbabil Calmiti Salvucchio, trai il flât ben planc…: sêstu stât il prin a jentrâ? Sì. (cul cjâf, che flât no’nt veve) Cui isal stât a clamâti? S… sô none Cuant? Une mieze ore indaûr. Ise stade dentri prin di te? No, al jere doi dîs che no saveve nuie di lui, al telefonut nol rispuindeve, e à [...]
#10 – Passaris e palissis E jere une cjase dome di feminis, mari e trê fantatis di maridâ. Une dì, si viodè picjât sul puarton de cjase un floc celestin. Aurore, une des fantatis e veve dât a lûs, no mancjarin i coments de int dal borc: «Po, ma cjale ca, cuant, cemût, cui saraial il pari, forsit cualchi soldat?» [...]


text:
Lenghe ladine
La lenghe ladine, o ben lenghe ladine dolomitiche, e je une lenghe de famee des lenghis romanzis, che e ven fevelade intune zone intal nord jevât de Italie di plui o mancul 30.000 personis. Cheste lenghe e je plui precisementri date dongje da un grup di variantis che a si somein e e ven fevelade in parts des regjons Trentin-Sud Tirôl e Venit. Tal Trentin-Sud Tirôl e ven fevelade in Val Gardena (Gherdëina) e in Val Badia (Badia) tal Sud Tirôl e in Val di Fassa tal Trentin. Tal Venit e ven invezit fevelade te Provincie di Belun, ven a stâi a Livinallongo del Col di Lana (Fodom) e di ce. Il 40% de popolazion di Cortina d'Ampezzo (Anpezo).
Secont la opinion di cualchi linguist il ladin al à une drete parintât cul romanç, fevelât intal Cjanton Grisons (Svuizare) e cul furlan. Il struc di chestis tre lenghis sot il soreconcet di “lenghis retoromanzis” al è avonde discutût. (viôt: “Cuistion ladine”).
Cui siei 30.000 fevelants di marilenghe il ladin al è, insiemit cul feroês, il sami e il romanç, une dalis lenghis plui “piçulis” de Europe. I ladins a son une dalis minorancis linguistichis ricognossudis de Union Europeane come sôs minorancis; al varès par chest di gjoldi de Prudele des minorancis europeane e particolarmentri de ”Cjarte europeane des lenghis regjonâls o minorizadis” dal 1991: chest document al proviôt in particolâr la ”promozion des lenghis minorizadis talis scuelis, te aministrazion, denant ae leç e tai media”.
Il tierminModifiche
Il tiermin ladin, al inizi difondût inte miege Val Badia, al è in dì di vuê doprât par indicâ dut il grup di idiomis avonde compagns fevelâts inte aree dolomitiche.
Storichementri, al si pues riferisi a popolazions dal Noric (celt-romanis) dispatriadis intal V secul dal Noric Mediterani daspò l'insedament dai ruçs e i maçalizis dai avars. Il tiermin "ladin" al à une origjin avonde antighe. Lis popolazions origjinariis breonis (celtis romanis) e imigradis, a vignirin clamadis welsch dai bavars rispiet ai windisch (slavons), intant che lôr a si devin il non di latinis (par variant locâl ladin) parcè che a no jerin ni gjermanis ni sclavis. La definizion Ladinia (Ladinie) e je belzà atestade intune publicazion di Giovanni Piloni (1607). Secont i studis dal storic fassan Frumenzio Ghetta, belzà dal an 1298 al imparis il non Nova Ladina, oben Nova Latina per indicâ il paîs di Nova Levante, (tod. Welschnofen (welsch + nofen) che al indiche un insediament di "ladins". Ancje il pas Carezza (Costalunga) al ven clamât in dai documents storics dal belunês di chel periodi Passo Ladinia. Il predi Micurà de Rü, che i è intitulât l'Istitût culturâl ladin di San Martin in Val Badie, al definis intal 1833 la sô gramatiche: Versuch einer Deutsch/Ladinischen Sprachlehre (Tentatîf di une gramatiche todesc-ladine). La sô opare e je il prim tentatîf di creâ une koiné scrite interladine. Il tiermin ladin nol indicave dome l'idiom de Val Badie di mieç. Gardenês, mareban, badiot, fodom, fassan e ampezan a son nons che a derivin de lor val, ma il tiermin ladin al è la definizion vecje e di vuei che e cjepe dentri ducj chescj idioms neolatins. A esistin un grum di altris documents lenghistics e storics, come par esempli lis cjartis etnografichis austriachis de prime metât dal XIX secul, dulà che a si cjatin continuamentri lis peraulis Ladiner (Ladins) e Rätoromanen (Retoromançs) (chestis ultimis dopradis specialmentri pai Grisonês). Ancje i Furlans a vegnin clamâts intune edizion dal 1849 Ladiner, tant che conferme dal fat che belzà in chê volte i leams tra i idioms ladins dal Friûl, dalis Dolomîts e dai Grisons a jerin cognossûts. Ascoli, considerade la lungje tradizion dal tiermin "ladin", lu à doprât intal cjamp de lenghistiche, cuant ch'al analizât lis carataristichis lenghistichis dal ladin (palatalizazion, plurâl sigmatic e vie indenant)[1].
In Italie a si è rivâts al compromès "ladin dolomitics".
Al è ancje di tignî in cont il fat che la espression "lenghis Ladinis" e à a voltis par riferiment il grup dalis lenghis retoromanzis, che in plui dal ladin in sens leterâl (ven a stâi dal ladin dolomitic) e cjape dentri la lenghe furlane e chê romanze.
Il ladin al ven ancje intindût come la lenghe caratarizante la Ladinie, ancje se di chest ultin concet al si fâ solitementri un ûs imprecîs e dubiôs, parcè che ai mancje un significât storichementri afermât. In particolâr cun chest tiermin cualchi grop di opinion al indiche dome la regjon gjeografiche che e tire dongje i comuns ladins che fintramai il 1918 a fasevin part de Austrie Ongjarie, regjon che cussì intindude nol esaurirès la totalitât dai teritoris di lenghe ladine, parcè che nol ten di cont chei storichementri logâts intai dominis venezians invezit che tai austro-ongjarês.
StorieModifiche
Il ladin al ven classificât intes retoromanç. Par vie de esistence di elements comuns cul furlan e cul romanç a si je ipotizade l'antighe esistence di une lenghe comune retoromanze sore regjonâl. La tesi e je dut câs une vore dibatude.
Dal VI secul a rivarin i Bavars dal nord e a slontanarin la lenghe romanze di grandis parts dal so spazi di difusion. Dome talis vals fûr di man il ladin al si podè mantignî. Cule fin dale Prime vuere mondiâl e la anession de part meridionâl dal Tirôl ae Italie, ancje i teritoris dulà che al vignive fevelât ladin a finirin in chest stât. Il moviment nazionâl talian dal XIX e XX secul al viodè scuasit simpri intal ladin un dialet dal talian, idee che invezit la maiorance dai ladins e refudave. Ancje intal Pat Gruber-De Gasperi nole jere proviodude nissune tutele dai ladins.
Dome cul "secont statût di autonomie" i ladins di cheste regjon a son rivâts a vê dirits come minorance.
Tal 1988 i istitûts di culture ladins "Micurà de Rü" e "Majon di Fascegn" a an incargât il professôr universitari Heinrich Schmid (Zurigo) di pensâ par lôr une lenghe leterarie comun; sîs agns plui tart (1994) e si è costituide la organizazion SPELL, che e smirave a progjetâ cheste lenghe scrite secont lis sieltis e i resonaments dal professôr. Te istât dal 1998 al vignì infin fûr il livri Wegleitung für den Aufbau einer gemeinsamen Schriftsprache der Dolomitenladiner (voltât dal todesc “Liniis di vuide pe costruzion di une lenghe leterarie comun dai ladins dolomitics”), che al tignì a batisim il ladin dolomitan o “ladin standard”.
La lenghe standard no je simpri ben viodude de int (soredut in Val Gardene e in Val Badie).
StatusModifiche
Intal Trentin-Sud Tirôl il ladin al è ricognossût tant che lenghe ufiziâl e scolastiche a nivel regjonâl intai comuns di:
- Selva di Val Gardena (lad. Sëlva)
- Ortisei (lad. Urtijëi)
- Santa Cristina Val Gardena (lad. S. Cristina-Gherdëina)
- Badia (lad. Badia)
- Corvara in Badia (lad. Corvara)
- Marebbe (lad. Maréo)
- St. Martino in Badia (lad. San Martin de Tor)
- La Valle (lad. La Val)
- Moena (lad. Moena)
- Canazei (lad. Cianacei)
- Vigo di Fassa (lad. Vich)
- Soraga (lad. Sorega)
- Pozza di Fassa (lad. Poza)
- Mazzin (lad. Mazin)
- Campitello di Fassa (lad. Ciampedel).
Che nol è tant ancje te Provincie di Belun, in gracie de normative su lis minorancis linguistichis storichis (Leç 482/1999), a son stâts ricognossûts come ladins i comuns dal Cjadovri, dal Comelic, dal Agordin, de alte Val Cordevole e de Val di Zoldo. Al è atîf l'Istitût Ladin de la Dolomites (istitût culturâl des comunitâts dai ladins storics des dolomitis belunesis), cun sedis a Borca e a Selva di Cjadovri.
I ladins a àn di un gjornâl setemanâl (“La Usc di Ladins”) e un telegjornâl zornalîr (“Rai TV Ladinia”).
La division dal teritori di lenghe ladine in trê entitâts aministrativis (Provinciis di Bolzan, di Belun e di Trent) e je un fat che al rinfuarce l'isolament des valadis tra di lôr (e specialmentri in epoche fassiste chest isolament al vignì sfuarçât).
I ladins di Cortina d'Ampezzo, Livinallongo del Col di Lana e Colle Santa Lucia a vuelaressin sul moment une gnove definizion dai confins aministratîfs, che e fasarès passâ al Sud Tirôl i teritoris che bielzà tal passât a partignivin al Tirôl e ae Diocesi di Bressanon.
Carateristichis dal ladinModifiche
Il ladin al à carateristichis in comun cu lis lenghis romanzis ocidentâls, par esempli la lenizion – des voltis fin ae disparizion – dalis intervocalichis (latinu > ladin) e il plurâl par "-s" invezit che par "-i" o "-e", ancje se des voltis a si slontane di chescj modei (il "c" denant a "e" e "i" nol devente [ts] > [s], ma [tš] come intal grup orientâl.
Lis variantisModifiche
Il ladin al à chestis variantis:
- Aree ocidentâl (di transizion viers il lombart orientâl):
- gardenês – al ven fevelât in Val Gardena (Gherdëina – cun 8.148 abitants), dal 80-90 % de popolazion;
- novês – une volte difondût su lis alps di Siusi e çampe Isarco fintramai Nova Levante/Welschnofen, dulà che al si è disvignidrît definitivementri intal XVII secul; al sorevîf a Bulla, Roncadizza, Sureghes;
- fassan - fevelât in Val di Fassa (Fassa – cun 8.620 abitants) dal 60-75% de popolazion, cun variantis a Moena e a Canazei,
- Aree centrâl (di transizion viers il venit alpin):
- badiot-mareban, difondût in Val Badia e in Val Marebba (tal passât ancje in Val di Luson e te basse Val Badia) (9.229 abitants), 95% tant che marilenghe;
- Fodom o ladin de Alte Val Cordevole o livinalês, fevelât intai comuns di Livinallongo del Col di Lana e Colle Santa Lucia, di cirche l'80-90% dale popolazion come marilenghe;
- Aree orientâl (di transizion viers il venit alpin e in part viers il furlan):
- ampezan, difondût a Cortina d'Ampezzo (Anpezo) e simil al ladin cjadovrin;
- comelican, difondût intal Comelico; al è il plui conservadôr dai dialets orientâi,
- cjadovrin, fevelât in dut il Cjadovri, gjavant il Comelico (viôt) e Sapade, cun influencis plui o mancul sintudis dal venit;
- vajontin, isolât, ex idiom di transizion cul furlan, tale aree di Nert e Cimolàis tal Friûl, al è plui dispes considerât une variant dal furlan.
- a fasin part dal grup ladin ancje lis feveladis dal alt e mezan Agordino e de Val di Zoldo. Chest ultin al rapresente une interessante zone di transizion tra il ladin dal Sella, il ladin cjadovrin e il venit.
I dialets ocidentâi a son influençâts dai insedaments celts (breons) e dal fat di confinâ cui dialets lombarts, i dialets centri orientâi di insedaments retvenits e dal confinâ cui dialets venits (feltrin, belunês) e furlans (cjargnel).
EsemplisModifiche
Pari nestriModifiche
Come esempli si pues confrontâ la prime part dal “Pari nestri,” par difarentis variantis ladinis, cu la version furlane, cun dôs variantis romanzis, cun chê latine e chê taliane.
- Mareban/Badiot
- Nosc Pere dal cí,
al sii santifiché to enom,
al vëgni to rëgn,
töa orenté sii fata,
desco sö al cí ensciö söla tera.
- Gardenês
- Pere nost, che t'ies tl ciel,
sibe santificà ti inuem,
vënie ti rëni,
sibe fata ti ulentà,
coche en ciel enscì en tiera.
- Fassan
- Père nosc che te es sun ciel,
sie fat sent to inom,
fa che vegne to regn,
to voler sie semper respetà,
tant sun ciel che su la tera.
- Livinalês
- Père nòst che t'es sun paradíš,
benedât lé l tuo inóm,
resta con nos,
che sará fat ci che te vòs
sun ciél e su la tièra.
- Ampezan
- Pare nosc, che te stas su in zielo,
sée fato santo el to gnon,
viene el to regno,
sée fato chel che te vos tu,
tanto in zielo che su ra tera.
- Ladin dolomitian
- Pere nost, che t'ies en ciel,
al sie santifiché ti inom,
al vegne ti regn,
sia fata tia volonté,
coche en ciel enscì en tera.
- Furlan
- Pari nestri, che tu sês intai cîi,
che al sedi santificât il to non,
che al vegni il to ream,
che e sedi fate la tô volontât,
come in cîl, cussì in tiere.
- Vallader (variant dal romanç)
- Bap nos, tü chi est in tschêl,
fat sonch vegna teis nom,
teis reginam vegna nanpro,
tia vöglia dvainta sco in tschêl eir sün terra.
- Sursilvan (variant dal romanç)
- Bab nos, quel che ti eis el tschiel,
sogns vegn fatg tiu num,
tiu reginavel vegn,
tia veglia daventa sco en tschiel e sin tiara.
- Latin
- Pater noster, qui es in caelis,
sanctificetur nomen tuum.
Adveniat regnum tuum.
Fiat voluntas tua, sicut in caelo, et in terra.
- Talian
- Padre nostro che sei nei cieli,
sia santificato il tuo nome,
venga il tuo regno,
sia fatta la tua volontà
come in cielo, così in terra.
I numars par ladinModifiche
RisultivisModifiche
- ↑ Par aprofondî, al si sugeris di leî la riviste sientifiche Ladinia (date fûr dal'Istitût culturâl ladin Micurà de Rü), particolarmentri i numars I, XI e XIII
LeamsModifiche
Leams esternisModifiche
- Sît informatîf sule lenghe ladine par ladin dolomitan (ladin)
- Sît informatîf sui ladins (ladin) (talian) (todesc)
- Atlant dialetâl de Ladinie ALD-I (todesc)
- Atlant lenghistic dal ladin dolomitic (francês) (inglês) (ladin) (talian) (todesc)
- Istitût Culturâl Ladin e Museu Ladin di Fassa (inglês) (ladin) (talian) (todesc)
- Il gjornâl setimanâl La Usc di Ladins ("La vôs dai Ladins") (ladin)
- Survey Ladins (talian)


text:
C
Il C(ci) al è il tierç segn dal alfabet furlan. Al ven dal alfabet latin che lu à cjapât di chel etrusc.
Storie[cambie | modifiche il codiç]
Altris significâts dal C[cambie | modifiche il codiç]
Alimentazion[cambie | modifiche il codiç]
Chimiche[cambie | modifiche il codiç]
- C al è il simbul dal carboni
Editorie[cambie | modifiche il codiç]
- © al è il simbul dal copyright
Fisiche[cambie | modifiche il codiç]
- C al è il simbul dal coulomb, unitât di misure de cariche eletriche
- °C al è il simbul dai ponts Celsius
- c e je la velocitât de lûs
Informatiche[cambie | modifiche il codiç]
- C al è un lengaç di programazion
Matematiche[cambie | modifiche il codiç]
- C al significhe 100 te notazion matematiche latine
Metrologjie[cambie | modifiche il codiç]
- c al è un prefìs ch'al stâ a significâ 1/100
Musiche[cambie | modifiche il codiç]
- C al è la note musicâl do pe notazion doprade tai pai di lenghe inglese o todescje
Traspuarts[cambie | modifiche il codiç]
- C al è la sigle automobilistiche internazionâl di Cube


text:
No savês cetant che o ai scugnût scuarnassâmi cun lui (cun Lui) par cunvincilu (cunvinciLu)!
Nol voleve propi capîle!
A muerin intal mont ogni an milions di personis par incidents sul puest di vore, par incuinament, par incidents su lis stradis! Di chestis personis tancj a son fruts di mancul di cinc agns! Cussì a disin lis statistichis.
Alore?! Vuelistu (vuelisTu) capîle o no? Vuelistu (vuelisTu) cjapâ cualchi proviodiment, sì o no?
E lui (Lui): Ah, ma chê e je colpe vuestre! Brusait lis forestis, sporcjait l’ambient cui vuestris gas schifôs, sfaltait dute la tiere! Veh i risultâts! Sês daûr a taiâ la ramace che o sês sintâts parsore! E tu vu volaressis dâmi la colpe a mi?
– A ti (a Ti), sì jo! A ti (a Ti)! No lu âstu fat tu (Tu) l’om? No lu âstu fat tu (Tu) cussì? No tu (Tu) varessis podût fâlu un pôc mancul stupit? Mancul orent?
– Ma il libar arbitri…
– E no sta lâmi a cirî scusis! E lasse stâ l’arbitri, cumò! Viot di proviodi invezit! Che e je ore di finîle cun chescj maçalizis!
O jeri tant di chel rabiôs….!
Ma o scuen dî che al à proviodût: intai prins doi mês dal 2020, in Cine, l’ incuinament al à fat setantemîl muarts di mancul, e di chescj cuatri mîl e jerin fruts. Sul lavôr, intal mont, jenfri març e avrîl, a son muarts altris setante mîl di mancul e a son stâts cent mîl muarts di mancul su lis stradis! Simpri inta chescj prins mês dal 2020. Cussì a disin lis statistichis.
Veramentri robis di no crodi! Eh! Cuant che al si met sun chê, bisugne dîlu che lui (Lui) al sa fâ lis robis par ben! Ouh! No par nuie al è onipotent!
Ma ce maniere varaial fat?
Jo no savares a dî ce, ma alc à di vê fat!
di Laurin Zuan Nardin
#993


text:
Archivio 04/2018 – La Patrie dal Friûl
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che nus son stâts domandâts dai letôrs su la pagjine Facebook dal mensîl La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa; o ringraciìn […] lei di plui +
CE FÂ? Sul Zoncolan daûr dal Zîr............
Il Friûl al torne grant protagonist dal Zîr di Italie. E lu fâs cul Zoncolan, che ai 19 di Mai al cjaparà la atenzion di ducj i apassionâts des dôs ruedis. La corse colôr di rose e restarà in Cjargne ancje ai 20 di Mai, tornant a partî di Tumieç e rivant a Sapade. Rivis […] lei di plui +
NO SON PERAULIS PAR VECJOS. Tapis roulant............
Mandi nono! Mandi frute, ce ben che ti viôt! No masse, nono, o ai di butâ jù cualchi chilo. Voaltris feminis! Simpri daûr a chel cirî di lâ jù di pês! No savêso che i vues a vadin ben pai cjans? No tu scomençarâs mighe a fâ la diete e a no mangjâ plui nuie? […] lei di plui +
LIS PARABULIS DI PRE ANTONI. Il canarin di Pasche............
Pasche e je Vite, e je Resurezion, e je Vierte, e je Lûs, e je Novitât. E dut ce che al fevele di vite e di resurezion… in cualchi maniere al riclame la Pasche. Par chel ancje un canarin che al cjante in glesie a Pasche al è tant che un agnul che nus ricuarde […] lei di plui +
La storie cui voi dai zovins............
Un gnûf premi pai students furlans des scuelis superiôrs Un premi pai students furlans, par promovi la cognossince de storie jenfri i plui zovins. Al è il premi Fondazione Friuli Scuole che al è stât inviât pe prime volte in chescj mês di bande de Fondazione Friuli in colaborazion cu la associazion Friuli Storia. In […] lei di plui +
I COLÔRS E LIS FORMIS DE STORIE: UN VIAÇ INTE ART DAL FRIÛL. Papis e antipapis. Cividât, 1409. L’omaç dal Concili a Gregori XII............
Anno Domini 1409. Cividât. Fûr de congregazion dai cardinâi e dai lôr segretaris, la citât si colore cu la sô vite: i cjaradôrs sul puint dal Nadison a fasin lâ indenant i nemâi a colps di vuiscje e di blesteme; la place dal marcjât si fâs vivarose cui bancuts plens di verdure, lis scjaipulis cui […] lei di plui +
I COLÔRS E LIS FORMIS DE STORIE: UN VIAÇ INTE ART DAL FRIÛL. La Bestie tal manuscrit de Guarneriana............
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr […] lei di plui +
I LIBRIS SIMPRI BOGNS. Dal Ciason ae fabriche. Tal Friûl che al cambie............
«No stêt a stâ simpri li su chês scjalis, maledes!» Nestre mari nus diseve simpri cussì a nô canae quanche che fasevin masse confusion. «Parzè no nino a zujâ tal bearz?» «Sta sito tu.» «Jo voi jù.» «Sta sito tu che tu âs ciemò il sbit ta barghessis.» Chest romanç curt di Morsan al à […] lei di plui +
NO PAR FURLAN, MA BOGNS. Sietcent agns di riviei ocitans............
Nol è mai masse tart. Il libri di Gérard de Sède, jessût pe prime volte tal 1982, che al conte sietcent agns di storie de Ocitanie, cuntune atenzion specifiche pai riviei e pes mobilitazions popolârs, al rive finalmentri di ca des Alps, intune version in lenghe taliane. Il merit de iniziative al è de Tabor, […] lei di plui +
Identitât furlane, risorse pai zovins artiscj............
La esperience di Int/Art pe regjie di Dorino Minigutti lu conferme E je rivade ae seconde serie Int/Art, cicli di documentaris curts direts dal regjist udinês Dorino Minigutti e fats de societât Agherose cul contribût de ARLeF, Agjenzie Regjonâl pe Lenghe Furlane, e dal Fonts regjonâl pal Audiovisîf. Dopo dal sucès de prime serie dedicade […] lei di plui +
Cuant che i vêrs amîs a ’nt fasin une par colôr............
Un cuadri cjandit, cence sacumis o sfumaduris. Blanc, juste apont, tant che il titul dal ultin spetacul dal Teatri Incerto, ispirât al test Art di Yasmina Reza e produsût dal CSS Teatri stabil di inovazion dal Friûl-Vignesie Julie, che al à debutât ai 21 di Març a S. Vît dal Tiliment e che al à […] lei di plui +


text:
Dal sigûr al sarès biel no inmalâsi ma lis predicjis no bastin soredut se a samein nassudis di fûr de nestre esperience di vite sociâl, se no tegnin cont dai valôrs ancje simbolics des robis e des peraulis che o doprìn par clamâlis: o sin daûr a imparâ a doprâ il furlan pe informazion e pe educazion sanitarie, pe promozion de salût, ven a stâi par un “biel vivi”. Fâ vuê sanitât par furlan (ma ancje in cualsisei altre lenghe piçule o grande e di cualsisei bande dal mont) al vûl dî meti in vore ogni dì i dirits garantîts dai principis fondamentâi de nestre costituzion (articui 3 e 6 e 32) tal spirt di une medisine democratiche e popolâr poiade su la fonde de cognossince sientifiche e des relazions umanis.
31/01/09
Sanitât par furlan
Dal sigûr al sarès biel no inmalâsi ma lis predicjis no bastin soredut se a samein nassudis di fûr de nestre esperience di vite sociâl, se no tegnin cont dai valôrs ancje simbolics des robis e des peraulis che o doprìn par clamâlis: o sin daûr a imparâ a doprâ il furlan pe informazion e pe educazion sanitarie, pe promozion de salût, ven a stâi par un “biel vivi”. Fâ vuê sanitât par furlan (ma ancje in cualsisei altre lenghe piçule o grande e di cualsisei bande dal mont) al vûl dî meti in vore ogni dì i dirits garantîts dai principis fondamentâi de nestre costituzion (articui 3 e 6 e 32) tal spirt di une medisine democratiche e popolâr poiade su la fonde de cognossince sientifiche e des relazions umanis.
25/01/09
Bretagne e Friûl, politics a confront...
22/01/09
Tutele par ducj, tutele par nissun
E je stade presentade îr ae stampe la propueste di leç su la “valorizzazione e la promozione dei dialetti e degli idiomi storici veneti del Friuli Venezia Giulia” fate indenant dal grup “Italia dei Valori – Cittadini” in Consei regjonâl, prin firmatari Pietro Colussi. La propueste e rive daspò di chês fatis indenant tal Setembar dal an passât su “Tutela, valorizzazione e promozione del patrimonio linguistico e culturale del Friuli Venezia Giulia”, prin firmatari Piero Camber intune cun conseîrs dal PdL, de UDC, e dai Pensionâts, e su “Tutela, valorizzazione e promozione degli idiomi e dialetti storici veneti del Friuli Venezia Giulia”presentade de Lenghe Nord, prin firmatari Federico Razzini.
Ducj a sigurin che si trate di iniziativis par difindi e promovi la pluralitât culturâl e linguistiche de nestre regjon e che no si trate di fâi cuintri a di nissun (e, cjale câs, si cite simpri la lenghe furlane. Se e je pardabon cussì, parcè nissun di lôr si è fat sintî par pretindi il rispiet des leçs che za a son, a tacâ de 482/99 e de 38/01, che di agns a son violadis? Parcè no disino nuie sul tai progressîf des risorsis pe 482? Parcè no intervegnino par meti in vore la gnove leç sul furlan (di fat, no je la impugnazion di cualchi articul a blocâle, ma la mancjance di regolaments)? Al ven il suspiet che, cul tutelâ ducj, si ponti in realtât a no tutelâ nissun...
La cjarte linguistiche dal Friûl che us proponìn achì e rive dal blog di Sandri Carrozzo.
Intai prins doi coments o cjatais i articui publicâts vuê dal Gazzettino sul argoment.


text:
Cuarte tape: Madone di Mont - Masaruelis
Home Trois Troi Furlan Cuarte tape
descrizion
La cuarte tape Madone di Mont – Masaruelis e je lungje 26 chilometris e mieç, dal Santuari di Madone di Mont si va jù dilunc di une biele strade panoramiche fin tal paîs di Puriessim par rivâ dopo plui o mancul doi chilometris a Cividât, l’antîc “Forum Julii” fondât intal 1n secul p. di C. dai Romans.
Si consee une visite svelte ai monuments storics plui significatîfs di Cividât, par ricjapâ il Troi lant sù pal cueston de culine. Dilunc di une biele strade panoramiche si passin i piçui borcs di Puller e Spignon, rivant infin al paisut di Masaruelis a cuote 661 metris.
località attraversate:
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Il sisteme de Cope
Partecipâ a une des Copis di Hattrick e jê une sfide emozionant par ogni gjestôr, e adun une buine maniere par fâ esperience pai tiei zuiadôrs e vuadagnâ bêçs in plui pe tô scuadre. Il sisteme des Copis di Hattrick al è stât pensât par ufrî une significative esperience a scuadris di ducj i nivei e par sigurâ che ogni scuadre e vedi almancul trê partidis di cope ogni stagjon.
Ogni scuadre de Division 6 in sù e zuiarà pe Cope Nazionâl. Se eliminade adore de Cope Nazionâl, e zuiarà intune Cope di nivel plui bas.
Se la tô leghe e à plui di 6 divisions, e sarà ancje une Cope di Division pe ogni Division sot de numar 6. Lis scuadris di chestis divisions (de 7 in jù) e zuiaran te Cope di Division invezit de Cope Nazionâl.
Se la tô scuadre e ven eliminade adore, te Cope di Division, e varà, come te Cope Nazionâl, la pussibilitât di partecipâ te Cope plui basse.
Calendari di cope
Lis partidis a si zuin vie pe setemane. Il prin turni de Cope Nazionâl e de Cope Division si zuin cualchi dì prin dal inizi dal campionât. Lis copis Sfidants a son formadis di scuadris eliminadis de Cope Nazionâl o des Copis Division, e duncje la prime partide si zuie la setemane daspò. A esistin Copis Sfidants diferentis pe Cope Nazionâl e par ogni Cope Division.
Il prin tô sfidant te Cope, e la Cope l= che tu zuiarâs a son anunziâts une setemane prin. Lis sfidis daspò si viodin subit dopo la fin des partidis.
Lis scuadris che a jentrin te competizion daspò la prime partide a cjataran simpri chês za dentri. Se lis scuadris a jentrin tal stes moment, lis scuadris cun la miôr posizion a cjataran chês metudis piês (in pratiche, se tu restis te Cope Nazionâl par 5 o 6 turnis, se tu jentris te Cope Challenger, tu zuiarâs cuintri lis scuadris eliminadis tai prins turnis de Cope Nazionâl, cence tignî di conte la classifiche regolâr pes Copis).
Lis scuadris e son valutadis in base ae serie dulà che a zuin te stagjon, e daspò secont cheste division:
1. Scuadris ativis retrocedudis
2. Scuadris ativis che no son stadis ni retrocedudis e ni promovudis
3. Scuadris che e son stadis promovudis cun la lôr fuarce
4. Scuadris promovudis "gratis" (al puest di un bot)
5. Bot, in câs di puescj libars.
Lis scuadris di ogni grup e vegnin ordenadis in base ae classifiche ae fin de stagjon. La classifiche e reste la stesse pe durade de cope.
Lis scuadris plui in alt te classifiche a zuiaran fûr cjase fin ai ultins sîs turnis de Cope, cuant che lis partidis si zuiaran in cjamp neutri. Dutis lis partidis di cope che a finissin cuntune pate tai timps regolamentârs, a van indevant cui suplementârs. Se ancje chescj no bastin, si tirin i rigôrs. Par informazions su cemût sielzi i tiradôrs dai rigôrs viôt il cjapitul "Formazion: Mistîr e confusion".
Formât de Cope
La Cope plui impuartante e je la Cope Nazionâl. Cheste e je vierte a ogni scuadre de Division 6 in sù, che a vedi un gjestôr reâl. Dome lis scuadris miôr a podaran vincile, ma ogni scuadre che a va indenant e cjaparà dai premis.
Ad ogni mût, se la tô scuadre a ven eliminade adore de Cope Nazionâl, tu varâs une seconde pussibilitât. Se tu sês eliminât in un dai prins sîs turnis de Cope Nazionâl, tu podarâs vê un puest in une des trê Copis Sfidants nazionâls. Partecipâ a une di chestis copis Sfidants al sarà istès atratîf pe scuadre, ma i premis a saran plui bas de Cope Nazionâl. Se tu puedis, restâ te Cope Nazionâl al paiarà simpri.
Lis trê Copis Sfidants a son clamadis Smeralt, Rubin e Zafîr. La Cope Smeralt e cjape lis scuadris eliminadis tal turni 1 e tal turni 6. Lis scuadris eliminadis tal turni 2 e tal turni 5 a van te Cope Rubin. Lis scuadris eliminadis tal turni 3 e tal turni 4 a van te Cope Zafîr. Lis trê Copis a van insiemi une cun che altre e cun la Cope Nazionâl, e ognidune a varà un vincidôr. Ma ricuarditi che lis trê copis a podaran vê un non diferent in base ae leghe.
Lis scuadris eliminadis tal prin turni des Copis Smeralt e Rubin e laran te Cope Consolazion. Cheste Cope no dâ nissun premi, ma i vincidôrs a cjaparan un trofeu istès.
In leghis cun plui di sîs divisions, li Copis Division a son organizadis de division 7 in jù. Lis Copis Division a van daûr un percors similâr ae cope principâl, aes trê copis Sfidants Smeralt, Rubin e Zafîr e ae Cope Consolazion. La diference e sta tal fat che i bêçs dai premis a son di mancul.
La grandece des Copis e je determinade dal numar di scuadris cualificadis pe Cope che àn un gjestôr uman. Si sielzarà la grandece plui piçule che a vedi dentri dutis lis scuadris umanis. Une volte che dutis lis scuadris umanis a saran dentri, si jemplarà il rest cun scuadris bot.
1. La cuantitât di scuadris cualificadis e gjestidis dai umans al è contât
2. Si sielç il numar plui piçul par fâ jentrâ dutis lis scuadris gjestidis dai umans
3. Cheste Cope e ven duncje prime jemplade des scuadris umanis
4. Daspò si doprin i bots "regolârs" dal sisteme des leghis
5. Se nol baste, si crein gnovis scuadris bot dome pe Cope.
- Lis scuadris che e àn pierdût tal prin turni e tal sest de Cope Nazionâl a laran te Cope Sfidants Smeralt.
- Lis scuadris che e àn pierdût tal secont turni e tal cuint de Cope Nazionâl a laran te Cope Sfidants Rubin.
- Lis scuadris che e àn pierdût tal tierç turni e tal cuart de Cope Nazionâl a laran te Cope Sfidants Zafîr.
- Scuadris sconfitis tal prin turni de Cope Sfidants Smeralt e de Cope Sfidants Rubìn a van te Cope di Consolazion.
Efiets su la scuadre
Un aspiet impuartant des Copis, a son lis opzions tatichis che chestis a presentin. Restâ te Cope par tant timp ti dâ plui partidis competitivis, e duncje plui oportunitâts par aumentâ la confidence e il spirt de scuadre pesr partidis di campionât. Lis partidis di Cope a dan ai zuiadôrs plui esperience, che cui bêçs dai biliets a rindin l'esperience de Cope ancjemò plui interessante. Ma no dutis lis Copis a varan il stes impat.
Cartelins e infortunis a saran in vore in dutis lis Copis. Se il tô zuiadôr al cjape un cartelin in une partide di Cope al podarès sedi sospindût te partide daspò dal campionât.
Il spirt de scuadre, la confidence e l'umôr dai tifôs: Dome lis partidis de Cope Nazionâl e de Cope Division a varan un efiet su chescj valôrs. Lis partidis zuiadis in altris copis e an l'efiet di une amichevule, par chel che al rivuarde il spirt de scuadre, la confidence e l'umôr dai tifôs.
Esperience: la Cope Nazionâl e che de Division a dan a un zuiadôr il dopli de esperience rispiet a une partide di campionât. La Cope Sfidant e la Cope Consolazion a dan a un zuiadôr la metât de esperience rispiet a une partide di campionât.
Jentradis di Cope
I biliets vendûts a son une vôs une vore impuartante di un bon percors tes Copis. Plui tu restis te Cope e plui spetatôrs e incàs tu varâs. La Cope Nazionâl e lis Copis des divisions a son plui atrativis des Copis di Consolazion o dai Sfidants. Se une Cope Nazionâl o de Division a clame la stesse int des partidis di Campionât (almancul tai turnis plui avanzâts), lis altris Copis a son scuasit come amichevulis, come spetatôrs presints.
La Cope Nazionâl dai Sfidants e clame trê voltis in plui di spetatôrs di une amichevule internazionâl. La Cope Nazionâl di Consolazion e clame dôs voltis in plui di spetatôrs di une amichevule internazionâl. La Cope de Division Sfidants e clame dôs voltis in plui di spetatôrs di une amichevule internazionâl. La Cope di Consolazion de Division e clame il 50% in plui di spetatôrs di une amichevule internazionâl.
La scuadre in cjase e cjape il 67% dal incàs, chê fûr cjase il 33%. Tai ultins sîs turnis lis scuadris si dividin l'incàs 50/50. In gjenerâl, i tifôs no son une vore interessâts tai prins turnis de Cope, ma al incrès cun il lâ indenant de manifestazion. E je ancje vere che i tifôs di une scuadre di divisions inferiôrs e àn gust di viodi une partide cuintri une scuadre plui adalt, ma nol è vêr il contrari. Lis miôr scuadris de Cope a cjapin bêçs, come che si viôt te tabele culì sot. No esistin premis pal miôr marcjadôr.
Cope Nazionâl
Cope de Division


text:
Organizazion des Nazions Unidis
L'Organizazion des Nazions Unidis (ONU) al è un organisim sorenazionâl inmaneât tal 1945 e che al dì di vuê al cjape dentri 192 stâts. Dai stâts indipendents ricognossûts di ducj, al mancje dome il Vatican, che al à però un puest di osservadôr fis; altris paîs come la Palestine no son rapresentâts in maniere uficiâl.
L'organizazion e je vierte a ognidun che al vueli rispietâ i principis dal ONU, in prin la volontât di pâs; la sede principâl dal organisim e je a New York, tai Stâts Unîts.
Il non al fo doprât pe prime volte te Seconde vuere mondiâl par indicâ i aleâts, e daspò de fin de vuere al fo trasferît ae gnove organizazion.
Lis lenghis uficiâls a son sîs: inglês, spagnûl, cinês, rus, francês, arap.
Organizazion[cambie | modifiche il codiç]
Tal 1945 i rapresentants di 50 nazions si son cjatâts a San Francisco, tai Stâts Unîts, par scrivi la Cjarte Organizative das Nazions Unidis. Chest al e sucedût il 24 di Otubar dal 1945 cuant che la Cine, i Stâts Unîts, la France, la Russie e il Ream Unît, adun cu la maiorie dai paîs presints, a àn ratificât la cjarte, che e definìs i dirits e i dovês dai paîs membris.
I principai orghins des Nazions Unidis a son: la Assemblee Gjenerâl, il Consei di Sigurece, il Consei Economic e Sociâl, il Consei dai Trusteeship, la Cort Internazionâl de Justizie, il Segretariât. Segretari Gjenerâl al è Ban Ki-Moon.
La famee des Nazions Unidis e je formade di programs specializâts come l'UNICEF (specializât tai jutori a la infanzie, e l'UNDP, il program pal svilup).
La sede (headquarters) e je a New York, tai Stâts Unîts.


text:
#10 – La ultime gote Soi, jo, la ultime gote di aghe. Di preseade aghe. Simpri mancul a bagnâ la tiere sute, come desert in plen Istât. Il soreli matucel e la umanitât fûr di cjâf mi stan suiant, copant, scancelant. Gno pari, il nûl, non è plui bon nancje di vaî par me. E par se stes. Al à [...]
Categorie: Gjenar Dramatic
#07 – Aghis soteranis L’obietîf di vuê al è di rivâ aes Bocjis dal Timau. Mariano al cor dilunc il troi Rilke par cirî lis aghis cuietis di risorgive, che a dismolin la sô rabie, che a bonin il so torment… Si à butât fûr di cjase cuant che il cjâf al jere li li par esplodi, al sintive ancje [...]
#06 – Licuits Si poià cun la man intal mûr intant che al molave une lungje pissade. Masse bire. Al cjalave cun lambic lis gotis di ploie tal vieri, e la lune daûr. Prime di tornâ tal bar al respirà profont e si secjà il sudôr dal cerneli. Le viodè sentade metisi dôs gotis di profum daûr des orelis. Lu [...]
#02 – Mari Mâr Un cjalon al orloi par controlâ i timps di autonomie e po il cjâf sot aghe. Cumò al scomence il biel, li che la aghe e je vonde fonde. Aghe sot e cîl parsore. E lui intal mieç. Salacor al vignarà a plovi, al è un burlaç che al è daûr a prontâsi bande amont, e [...]
Al jere restât cence fuarcis, la plui impuartante mission dai servizis segrets dal Canadà e stave par jessi completade, ma e podeve ancjemò finî te maniere plui brute, sul confin di Gurize. Clark al jere l’agjent incaricat di recuperâ i progjets dal CF-105 ARROW, robâts dai rus, la mission e jere dute interne al Directorate of Security and Intelligence, cence [...]
#23 – Il bati dal timp Cheste baterie no jere chê di Peart di Rush, ma Dani Cesan la sune sicu e fos chê par lui, e par nô. Ogni so batit al vignive preseât cence diference se al sunave jazz, rock,o trash. Dutis lis arts a son coltivadis te scuele tant che chê: musiche, leterature, teatri, e pûr magjie. [...]
#20 – Colm di gnot A ce pont ise la gnot, sentinele? Ghite e prove a recuperâ il rest di chês peraulis che i rivochin tal cjâf, ma il so pinsîr al è inclaudât su la flebo che e vongole parsore dal jet. Di trat in trat, perlis licuidis si distachin dal infinît par butâsi tun vueit che al tache [...]
#18 – La cjase de lontanance O soi vignude a stâ te cjase de lontanance, dulà che il timp si è fermât. La cjase e à cuatri puartis: cuant che e je ore di lâ vie no bisugne vê intrics, e ancje barcons grancj par cjalâ il mâr e il cîl. O ai picjât il to ritrat parsore il jet [...]
#17 – Devant di chel spieli Come ogni matine, Toni al va tal bagn a lavâsi, dopo vê bevût il cafè. Si met denant dal spieli e si cjale, cheste volte plui atent dal solit. Vuê, cuissà parcè, i pâr di viodi di front di lui un om diviers: un che al tache a fâi domandis, un che al vuel [...]
#15 – JÊ Gustâf al jere scritôr. La sô ultime novele e veve vût un impuartant sucès, a tal pont che za e leve pe tierce edizion. Al scriveve dome di gnot, cuant che fûr e dentri cjase i rumôrs si cidinavin. Tai ultins timps al veve scomençât a cjapâ notazions par une gnove novele. La protagoniste no veve ancjemò [...]
#14 – Eline No sai trops agns che e à Eline. Le ai cognossude dome pôcs mês indaûr e no i ai mai domandât l’etât. Fat al stâ che jo e jê o vin strent une biele amicizie, fate plui di silenzis che di peraulis, plui di pausis che di azions, plui di contemplazion di ce che o vin ator [...]
#09 – Il mani dal ristiel “Nono, nono! Ven fûr svelt!!! Cor, anìn a viodi l’arc di San Marc! Dai mo, moviti che nol è timp di piardi!” “Cumó, cumó, ce presse!” al rispuindè il vecjo tant che sul so banc di lavôr al jere daûr a regolâ il mani dal ristiel. “Nono, anìn che no vin timp di fâ [...]


text:
Martedì 5 luglio 2022
Place Duomo – Spilimberc
Ore 21:15
INGRESSO A PAIAMENT
I Mellow Mood a nàssin a Pordenon tal 2005. Puartât indevant dai zimui Jacob e Lo Garzia, il grup reggae al tache ’subit une partnership cul produtôr Paolo Baldini, che al deventarà in seguit dubmaster e architet dal ’sun. Il debut uficiâl al ven fat tal 2009 con che, cence etichete, distributôr o ufici stampe, i Mellow Mood a publichin Move!, otignint un ’suces internazionâl inspietât. Il Rototom Sunsplash a ju nomine miôr reggae band taliane e tierce a livel european tal stes an. A tornin cuindi in studi cun Baldini tal 2012 par regjistrâ Well Well Well, e e jentrin a fa part de La Tempesta Dischi. Bandonade la sezion di flâts a van viers un sound plui modernamenti giamaican, publicant Twinz tal 2014 e 2 The World l’an ’sucessîf, cuntune serie di impurtantis colaborazions internazionâls. Il disco ’sucessîf ’tal è dal 2018, Large, jessût intun moment storic ‘là che la tropical house a scjale le classifiche di dut il mont, i Mellow Mood a decidin invecit di incidi un disc cun fuarte olme roots, concentransi ’su di une scriture plui oneste e sancire e ritmiche granitiche, doprant un grum di strumentazion vintage agns Otante. Il teme principâl dal album a è une critiche a selerade economie di marcjât dai nestris dîs, che a poche ancje atraviers l’art a con’sumâ di plui, produsi di plui e vivi alla grande invezit di nudrî solidis relazions personâls, cjapansi cure i uns cui altris e preseâ ce che zà o vin.
Tal Novembar dal 2018 al ies Large Dub, che al conten lis versions dub dal precedent lavôr de band furlane.
E prime da l’estât e jè proviodude le jes’sude dal gnûf disc.


text:
Ogni martars aes 14.20 e aes 21.20, cuntune repliche di vinars, a van in onde i programs produsûts de sede RAI regjonâl
Tignît di voli il canâl 810 dal digjitâl terestri (Rai 3 bis): al è culì, di fat, che i furlans a puedin sintonizâsi par viodi la gnove programazion televisive par furlan inmaneade de RAI regjonâl. L’acuardi tra la Presidence dal Consei e la RAI, in vore dal 1n di Otubar dal 2020 fin ai 21 di Avrîl dal 2021, al à zontât pe prime volte 30 oris intun an di trasmissions televisivis par furlan, adun cuntun potenziament de produzion radiofoniche, che e passe di 90 a 120 oris.
Rai 3 bis (canâl 810) al trasmet ogni martars programs in lenghe furlane par grancj e par piçui, in dôs fassis orariis di pueste.
Des 14.20, dopo dal TGJ regjonâl, une selezion di cartons animâts par furlan e puartarà ligrie e divertiment intai dopodimisdîs dai plui piçui.
Inte fasse serâl invezit, des 21.20, la ufierte culturâl e je pardabon varie. A laran in onde spetacui teatrâi, films, videos e sitcoms par furlan. Tra chescj, colaborazions di presi che a rindaran la lenghe furlane une protagoniste gnove e impuartante pal palinsest de Rai.
Dutis lis trasmissions a laran in repliche ogni vinars: chês pai fruts aes aes 14.20 e chês dal palinsest serâl, simpri aes 21.20.
Ve culì i programs inzornâts:
martars ai 20/09 – Dleng 11 – Conciert finâl dal concors “Piccolo violino magico” di Palme; po dopo Snait – pontade 4 di M. D’Agostini
martars ai 27/09 – Edipo a Hiroshima dal Teatri Stabil Furlan, di Candoni e Somaglino; po dopo Sunsator a torzeon te musiche furlane – ultime part di Massimo Garlatti Costa
martars ai 04/10 – La cipolla rossa di cavasso di C. Candera; po dopo Paularo paese di alpinisti e boscaioli di Antonia Pillosio
martars ai 11/10 – Il borgo medievale di Villafredda di Loneriacco di Virgilio e Pecile; po dopo Feminis – setime part di Minigutti e Floramo
martars ai 18/10 – Dleng 12; po dopo Snait – pontade 5 di M. D’Agostini
martars ai 25/10 – Land art sul Tagliamento di Virgilio e Pecile; po dopo D’Aronco in Friuli: architetto cosmopolita in patria di Antonia Pillosio


text:
Risultive
Il grup leterari furlan Risultive al nas tal 1949 prin di dut daûr de sburte di Josef Marchet.
Josef Marchet e Pieri Pauli Pasolini in chel timp a condividevin il sfuarç par slargjâ i spaziis dal furlan par dâi une plene dignitât di lenghe: Pasolini lu voleve di plui midiant la poesie e la libertât de creazion individuâl; Marchet invezit al cirive plui un model unitari pe comunicazion e pe produzion leterarie, come metût in vore tes pagjinis de riviste «La Patrie dal Friûl. Il program di Risultive al poie su la fedeltât ae tradizion dutun cu la necessitât di une gnove cussience lenghistiche. A fasin part dal grup autôrs come Riedo Puppo, Dino Virgili, Otmar Muzzolini (Meni Ucel), Lelo Cjanton, unîts di une stesse volontât di doprâ il furlan comun, cence restrizions.
A ven publicât tal mês di mai dal 1950 il prin libri de clape, titulât «Risultive» cun dentrivie vot poesiis paromp di Novella Cantarutti, Dino Virgili e Lelo Cjanton. Te jentrade scrite dal "santul" Marchet, in pocjis ries al conte de situazion storiche-leterarie dal furlan, podopo al dà un judizi pusitîf di "...une recuperade plene cussience de dignitât e des significantis risorsis dal furlan: une lenghe inmò frescje, travanade di umôrs creis e pronte a gnovis disfidis...dut al fâs sperâ che cheste volte si sedi finalmentri cjatade la strade juste".
Lis sperancis pandudis dal Marchèt a vevin difat une buine poie: Virgili cul romanç «L'aghe dapît la cleve» al vierç la strade a chê forme di scriture lungje, Riedo Pup al sviluparà a la sô maniere la conte, Alviero Negro e Lelo Cjanton si dedicaran a la scriture pal teatri.
I autôrs di Risultive a àn publicât plui di cent e vincj oparis in volum, cence contâ articui e publicazion variis.
Cui zà vûts iniment a àn fat part dal storic grop leterari ancje Paule Baldissera, Pauli Baron, Edi Bortolussi, Alan Brusìn, Ane Burelli, Agnul Covazzi, Marie Forte, Luîs Gloazzo, Indrì Marcuzzi, Jolande Mazzon, Antoniete Parussini, Luzi Peressi, Albert Picotti, Laurince Snaidero, Moniche Tallone e Enio Totis.


text:
Oparis grafichis di artiscj dal Friûl, testemoneancis preziosis de culture dal teritori, che a pandin une ricjece artistiche, a voltis, sotvalutade, parcè che tignude, a tuart, tant che art minôr. A son esponudis a Vile Manin di Passarian, te esedre di Jevât, e a vegnin de colezion di art de Fondazion Crup. Fatis te seconde metât dal Nûfcent e scuasi dutis ineditis, lis oparis grafichis – plui di otante – lis à metudis dongje la Trienâl europeane de incision te suaze de esposizion “Cjartis preziosis”, inmaneade in colaborazion cu la Regjon.
Si puedin amirâ grafichis di Giovanni Saccomani, pitôr di gjeni che al fo ancje ae Bienâl di Vignesie, oparis di Fred Pittino, tra i prins a sprovincializâ la piture furlane, di Ernesto Mitri, pitôr e mosaicist, e di Marcello D’Olivo, architet cetant innomenât e ideatôr de Spirâl di Lignan. La antologjie di grafichis “made in Friûl” e va indevant cun Francesco Bierti, moderni continuatôr de “Scuele di Glemone”; Bepi Liusso, cjantôr dal paisaç urban di Udin e Grau e de vite di ogni dì dal Friûl; Tranquillo Marangoni, xilograf di gale; Guido Tavagnacco, ritratist e acuarelist.
E po cun Luciano Ceschia, scultôr e ceramist, Giuseppe Zigaina, fondatôr de Trienâl europeane de incision, e Giordano Merlo, par agns anime dal Centri furlans arts plastichis.
E ancjemò, grafichis di Renzo Tubaro, che al lassà frescs preseâts in cetantis glesiis dal Friûl; Giorgio Celiberti, protagonist di events artistics talians e internazionâi, che za a 19 agns al esponè ae Bienâl di Vignesie; Mario Micossi, incisôr strasordenari cuntune tecniche cetant rafinade; Mario Baldan, Arrigo Poz, Nilo Cabai, Tonino Cragnolini.
Devant de impuartante schirie di oparis dai autôrs ricuardâts (che a son dome une part di chei in mostre a Passarian), vere antologjie de grafiche regjonâl, si varà di cjalâ cuntun voli plui atent – al consee il president de Trienâl, Giuseppe Bergamini – chê che dispès e je tignude tant che une espression di art minôr rispiet ae piture di cavalet, par vie di prejudizis, mai superâts, peâts ae pussibilitât di moltiplicâ il prodot artistic, come se la serialitât dal stes e les in dam de invenzion e de realizazion.
Cun cheste mostre la Trienâl de incision e fiesteze i 30 agns di ativitât. Pe ocasion e à inmaneât ancje une altre esposizion – “Incision contemporanie in Friûl” – te vecje glesie di Sant Gregori a Sacîl.
Erika Adami
CULTURE – ART-Â. Antologjie de grafiche “made in Friûl” a Vile Manin............
Oparis grafichis di artiscj dal Friûl, testemoneancis preziosis de culture dal teritori, che a pandin une ricjece artistiche, a voltis, sotvalutade, parcè che tignude, a tuart, tant che art minôr. A son esponudis a Vile Manin di Passarian, te esedre di Jevât, e a vegnin de colezion di art de Fondazion Crup. Fatis te seconde metât dal Nûfcent e scuasi dutis ineditis, lis oparis grafichis – plui di otante – lis à metudis dongje la Trienâl europeane de incision te suaze de esposizion “Cjartis preziosis”, inmaneade in colaborazion cu la Regjon.


text:
Dut ’tal è scomençât tal 2012, cuant che Roberto Rizzini, za autôr, cjantautôr, musicoterapeute, al à metût dongje te sô cjase, tal borc di Avesa, cualchi amì, come lui apassionâts di mangjâ, di vin e di musiche, cul intindiment di fâ insiemi une musiche che e ves il stes savôr dal Valpolicella vêr: tradizionâl, locâl, stagjonâl, cence artificis. Il progjet si clamà Contrada Lorì par vie che al nassè intune piçule contrade ’su lis rivis dal Lorì, il torint di Avesa, dongje Verone. A àn publicât doi discs: “Doman l’è festa” dal 2013 e “Eviva il mar” dal 2015.
Formazion: Roberto Nicolino – cuintribas e vôs; Paolo Marocchio – mandulin e vôs; Massimo Florio – armoniche e vôs; Federico De Vittor – tastiere, vibrandoneon e vôs; Francesco Scardoni – vôs; Andrea Trevisan – ghitare e vôs; Ester Wegher – violin e vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Pes fiestis, i vin domandât a Raffaele Serafini di fânus un regâl: une biele conte di Nadâl. Raffaele al è insegnant e scritôr, vincidôr chest an pe tierce volte dal premi San Simon di Codroip – il premi leterari plui innomenât par oparis in lenghe furlane –, e vincidôr chest Istât dal premi Scerbanenco di Lignan par contis “noir”
Lu veve gjenerât lui.
Lu veve gjenerât lant daûr de sô imagjin, stant atent che la someance e fos il plui pussibil perfete.
Lu veve gjenerât e cumò lu cjalave di adalt, intant che al faseve lis sôs volontâts, plen di pinsîrs.
‘Sef nol veve volût lâ a messe di miezegnot.
Al jere restât a cjase di bessôl, sentât da cjâf de grande taule, a fissâ un plat vueit, dulà che al veve poiade la letare, aromai fruiade, che di tant lu tormentave. La femine e veve cirût di tirâlu a ciment, di fâi capî che nol jere cun chel grant tuart al Signôr che lis robis si saressin comedadis, ma lui nol veve intindude reson.
«’Sese, al è lui che mi à fat un tuart a mi», i veve sunsurât, e jê si jere subit segnade e, scjassant il cjâf scunide, e veve molât il vues.
«Po ben, almancul ten messedadis lis tripis, e viôt che no si tachin, par cuant che o tornìn». Lu veve saludât, sburtant fûr la picinine, involuçade intal capotut cu lis sachetis che a sglinghinavin di coculis. Une bugade di criùre si jere ficjade dentri e e veve fat svolâ vie la madonute, fate sù cui scartòs di blave.
‘Sef si sbassà e le cjalà, distirade su la man, prin di tornâ a poiâle in bande dal om che al puartave il so non, e dal mus e dal bo gjavâts fûr di doi curubui. «No sai se tu varâs vonde dal nadalin di chest an, par suiâ ducj i panzits di to fi», al disè a vôs alte. E cuasi vergognantsi di chê debilece, al corè subit li dal fûc a voltâ il grant çoc di rôl, impiât propit ta chê sere, metint in bande la cinise. Ancje se al jere un biel len, nol jere masse grant e nol veve podût tratâlu come che si conven; al veve pôre che nol rivàs a regalâur boris e faliscjis fintremai a cjadalan. Da rest, al jere lavôr di oms, chel, e a lui i jerin vanzadis dome cuatri feminis, la plui grande sì e no in etât di marît. I mascjos, i prins doi, ju veve puartâts vie la Patrie, scambiâts cun dôs crôs che par lui no valevin nancje il fier che a pesavin, sieradis cumò intun scansel, in bande dal Jesù Bambin che al veve intaiât cu la britule. Il tierç fi, Doardo, cuissà…
Sono vivo. Tornerò per le feste. Edoardo.
‘Sef al leiè pe milionesime volte chel cuadrelut di cjarte, cjatât te buchete intai mês de Sierade dal ‘46. Ma lis fiestis a jerin vignudis dongje cence di lui. Il turcli al veve clamât la vuarzine, la cinise dal nadalin e jere stade supade de tiere, la sape si jere spostade par lassâ il puest al falçut. Dut un lunari al veve voltât lis pagjinis cence che si savès alc dal frut. Epûr, so pari, di chê volte, di chê letare, nol veve mai mancjât di parecjâ la taule cuntun plat in plui; intune spiete che lu roseave di dentri, che lu puartave a difindisi di ducj.
Ti àn fat une baronade, une tristerie, a cuacavin lis lengatis dal paîs. Sì ve po! E cuissà cui!
O pûr i è sucedût alc dopo… E ce vevial di sucedi! La vuere e je finide!
O pûr al à cjatât bonstâ… Po si sa, po! In Russie! In chê tiere di cence diu!
‘Sef al cjatave un parcè par ogni dì che al passave, e il timp al coreve cu la stesse velocitât e smanie che lis frutis a vevin vût intal mangjâ i siops de zornade. E cussì e rivà la Vee dal ’47 e chel plat al restà simpri vueit.
‘Sef al sintì scampanotâ e si ricjapà. Al preparà tal mieç de taule ducj i siops vanzâts – miluçs ros, fîcs secs, fasûi e une grampade di grignei di blave bulîts – e al zontà la guantiere di mostaçons, di tocjâ, lui, la femine e i vielis di cjase, tal vin brulè. La famee e sarès tornade a moments e lant a meti il frutut di len tal piçul presepi, ‘Sef al murmuià une preiere, cence inacuarzisi. Al metè sot dal fûc e al messedà la pignate. I vanzave inmò un moment, cussì al le inte stale a meti une grampe di fen in plui aes bestiis… vûstu mai che a vessin alc di contâi, ancje se al jere sigûr che un bo che al fevelave nol sarès stât tant stupit di fâlu in presince sô. Si impensà di Doardo, picinin e curiôs, che la Vee al jentrave di scuindon te stale, discolç, convint di rivâ a scoltâ i discors des vacjis. Al ridè, ‘Sef, visantsi des blestemis che al veve tratignût intant che i netave i piduts des buiacis. Un ricuart che al jere tant che une curtissade. «Do setu, frut… Do setu?»
Al tornà in cjase juste in timp par che sô fie e podès cori a imbraçâlu, par fâsi figotâ. «Bon Nadâl pai!» i sberlà ridint, intune orele, intant che lui le remenave par aiar, cuziantle. Al fo come se chei de famee, jentrâts un daûr di chel altri, spacolantsi vie il frêt insiemi cui capots, a vessin puartât dentri l’aiar di gjonde che al vongolave pal borc in chei dîs, cence curâsi de miserie e dai rudinaçs che inmò si mostravin intai cjantons des stradis. Intant che la famee si sentave in taule, ‘Sese e scomençà a servî e al fo come se intune imagjin in blanc e neri cualchidun al ves tacât a poiâ jù, a planc, spineladis di colôr: il zâl cjalt de polente su la bree; la bore dal nadalin; il neri slusint dal vin brulè; la croste dal pan e coculis, jessût dal for; la cotule gnove di Milde, aromai fantacine, gjavade fûr di une tele militâr americane. Dome ‘Sef, sentât in bande dal puest vueit, al pareve restâ grîs, cu la maluserie platade te ombre dal cjapiel, sot dai cjavei vignûts aromai dal stes colôr.
Lis frutis, salacor, a sintivin il Nadâl come se e fos la prime volte: par lôr dut al veve un sens precîs, un parcè che nol veve dibisugne di spiegazions. Al è Nadâl, stin contents, al pareve che a disessin lis lôr vôs, cuant che a tacarin a cjantâ lis pastorelis. In chel moment perfet, la man di ‘Sese e metè jù il piron e si slungjà viers il so om, come svolant in chel cîl pierdût che e jere la sô cjalade. E le a poiâsi su la sô man, i voi tai siei voi. La femine no disè une peraule, no coventave.
In chel, a fuart, a tucarin te puarte.
Ju veve gjenerâts lui e ju cjalave di adalt, cun braùre.
Fûr de puarte, in pîts, cun intor braghessis masse largjis e une gjachetate sbusade, robade intun ospedâl di Zmerinka, in Ucraine, Doardo al bateve i tretars sul pedrât, cence curâsi des vissiis. La muse sclagne, provade des fieris e dai mês passâts çavariant tai ospedâi militârs e spietave di cjatâsi di front a chê di so pari.
E chê gnot di Nadâl, chel mont che al tornave a scomençâ, in chel marilamp al jere dut li, dentri tai voi di Doardo. Chê cjalade e jere il so cjâf di opare: dôs pipinis neris, slusintis, dulà che a sflandoravin stratignudis lis lagrimis di gjonde, platadis dal sipari des ceis, e parsore vie il riflès des lûs des cjandelis, che a smalitavin tal veri dai barcons.
Epûr, al mancjave alc.
Al veve abadât a ogni particolâr, ricreât l’ambient cuntune perfezion maniacâl. Nol rivave adore a capî parcè che la sô opare, si ben perfete, e mancjàs di calôr. Al mateà sui tascj dal ordenadôr, al provà a modificâ la muse di Doardo, zontant une cicatrîs o slungjant la barbe. Nuie di fâ.
In chel, a fuart, a tucarin te puarte.
Joseph al blestemà e al le a vierzi, secjât. Al jere un di chei neris rompicoions che a vevin tornât a cjapâ il vizi di passâ pes cjasis, a vendi strafaniçs e a domandâ palanchis. Lu parà vie e si premurà di clamâ i carabinîrs, par chê i dessin une biele remenade.
Po dopo, sodisfat, al tornà a cirî di capî ce che al mancjave tal ologram zigantesc che i vevin comissionât e che, a ogni ore, al varès animât il parc des machinis dal centri comerciâl dilunc des fiestis di Nadâl. ❚
Raffaele Serafini


text:
La leterature e je chê robe che e covente a chei che a lein par vignî fûr de lôr vite e jentrâ intun mont diferent, e a chei che a scrivin par fâ jentrâ te lôr vite ducj chei altris.
No je une robe “tipichementri furlane”, al è clâr: il furlan, in medie, al fâs di dut par tignî chei altris fûr de sô vite privade e dai siei pinsîrs, e cun dut che il Friûl al à vût e al à ancjemò cualchi bon scritôr, te storie de leterature taliane o sin un pôc come su la cjarte gjeografiche: metûts in bande.
Cuissà ce che al sarès dal furlan e dal talian se lis robis, cuant che la unitât linguistiche e jere ancjemò dute di fâ, a fossin ladis intune altre maniere. Se, par esempli, par rafinâ la lenghe dai Promessi Sposi, Manzoni al ves “resentât i peçots tal Tiliment” invezit che tal Arno.
“Chel ram dal lât di Sauris” al sarès deventât un dai incipit plui famôs dal mont, par no fevelâ dal toc plui comovent di ducj, l’adiu ai monts, che al varès sunât plui o mancul cussì: “Mandi, monts vignûts sù de Cjargne e jevâts sù tai nûi” (il cîl no si sarès viodût, pal sigûr al varès plovût).
Forsit la storie di Renso e di Lussie e sarès ancje lade intun altri mût, cun jê lade a taponâsi li dai fraris a Madone di Mont invezit che li de muinie di Monza, e lui cjapât dentri tun riviel pal presit dal Montâs par fâ il frico, in place San Jacum a Udin. E la epidemie di peste e sarès stade ingriviade dal fat che ducj a varessin continuât a lavorâ distès, cence metisi in malatie.
Il finâl? Plui o mancul compagn. Renso e Lussie, libars aromai di Don Rodrigo, a saressin finalmentri lâts sul altâr cjantant “La ligrie e je dai zovins e no dai vecjos maridâts”.
E Don Rodrigo? Cemût saressial lât a finî? Forsit il Manzoni, vignint in Friûl, al varès imparât a jessi un tic mancul vendicatîf e a no fâ murî i triscj di peste. Don Rodrigo cui soi “Bravos” (anzit, cui soi “Bubez”) si sarès stufât di fâ la vuere a Renso e al sarès lât a polsâ e a cjapâ soreli a Barcola.
Parcè che clarementri, se Manzoni al fôs vignût a resentâ i peçots tal Tiliment, il personaç plui trist, plen di bêçs e egoist di dut il libri, al sarès stât sigûr un triestin.
BETE DI SPERE
AI 32 DI MAI. Plasê, Sandri ManzoniBete di Spere
La leterature e je chê robe che e covente a chei che a lein par vignî fûr de lôr vite e jentrâ intun mont diferent, e a chei che a scrivin par fâ jentrâ te lôr vite ducj chei altris.